text:
Mu gihe Umuryango wa FPR Inkotanyi uri mu myiteguro yo kwizihiza isabukuru y’imyaka 25 umaze ushinzwe, twegereye Bwitare Nyilinkindi Eulade, umwe mu bagiye muri uwo muryango ku ikubitiro, atubwira amateka ye muri FPR n’ ishema yatewe n’aho uwo muryango wavuye n’aho ugeze ubu.
Bwitare Nyirinkindi Eulade, yavukiye mu Rwanda mu 1958. Yakuriye muri Congo Kinshasa aba ari na ho yiga amashuri. Yize ibijyanye n’ibarurishamibare aho yarangije mu 1985. Yabaye mu gisirikare cya Uganda, avuyemo ajya muri (…)
Mu gihe Umuryango wa FPR Inkotanyi uri mu myiteguro yo kwizihiza isabukuru y’imyaka 25 umaze ushinzwe, twegereye Bwitare Nyilinkindi Eulade, umwe mu bagiye muri uwo muryango ku ikubitiro, atubwira amateka ye muri FPR n’ ishema yatewe n’aho uwo muryango wavuye n’aho ugeze ubu.
Bwitare Nyirinkindi Eulade, yavukiye mu Rwanda mu 1958. Yakuriye muri Congo Kinshasa aba ari na ho yiga amashuri. Yize ibijyanye n’ibarurishamibare aho yarangije mu 1985. Yabaye mu gisirikare cya Uganda, avuyemo ajya muri RPA. Ubu aba mu Bubiligi.
Ikiganiro kirambuye
IGIHE : Mwatubwira uko mwinjiye muri FPR Inkotanyi ?
Bwitare : Ubwo nari mu ishuri niga, icyo gihe nakurikiriraga hafi ibyaberaga muri Uganda kuko hari intambara yo kwibohora. Namenye ko harimo n’Abanyarwanda benshi bafashaga Abagande mu kwibohora. Nabikurikiriraga ku maradiyo nka BBC cyane cyane nkumva indirimbo zabo muri NRA, nkumva ari ibintu bijyanye na kamere yanjye yo kwanga akarengane.
Icyo gihe kandi nakurikiranaga izindi ntambara zo kwibohora muri Afurika nko muri za Mozambike, Zimbabwe, n’ahandi ku buryo intambara ya Uganda yaje nsanzwe mfite amakuru kuri bene izo ntambara. Aho ndangirije amashuri mu 1985 namaze igihe nshaka uburyo nazagenda nkajya kwirebera n’amaso yanjye ibyabereye muri Uganda.
Mu 1986 intambara irangiye Museveni agiye ku buyobozi ni bwo nahageze kandi nari mpafite n’umuryango. Mu 1987 ni bwo Ninjiye mu gisirikare cya NRA nsangamo abandi banyarwanda nizeye ko bateguraga kuzataha iwabo.
IGIHE: Ni ukuvuga ko uri mu batangiye igisirikare cy’Inkotanyi?
Bwitare: Oya abagitangiye batangiranye n’intambara yo kubohora Uganda mu 1981 barimo ba Rwigema, Musitu babaye muri za FRELIMO ariko cyane cyane navuga ko muri uwo mwaka abatangiye nyabyo muri maki barwanya ingoma ya Obote, harimo abantu babiri, Fred Gisa Rwigema na Paul Kagame uyobora u Rwanda uyu munsi bari muri 27 batangiye igisirikare cya Uganda cyitwaga NRA, nyuma ni bwo n’abandi benshi b’abanyarwanda bagiye babasangamo. Ubwo natwe twagiyemo guhera mu 1987, twagiye dusanga abo bagitangiye tuzi ko dusanze inararibonye zimenyereye igisirikare, tukabongerera ingufu zo kunganira ibyakorwaga mu rwego rwa politiki.
IGIHE: Ni izihe nzitizi mwahuye nazo?
Bwitare : Inzitizi navuga ko abantu benshi ntibumvaga ko twagera aho dutaha iwacu. Wasangaga benshi bavuga bati « ntibishoboka bariya banyarwanda bafite imyanya ikomeye myiza ntibayitesha ». Ariko si ko byagenze intego yashyizwe mu bikorwa iva mu ndoto. Twakoreraga mu ibanga. Ikindi ni uko mu Rwanda hari Leta ishyigikiwe ifite ubutegetsi na yo yakurikiranaga ibyaberaga muri Uganda, ibi byose byadusabaga ubwitonzi n’ubushishozi.
IGIHE : Kuva wakwinjira muri FPR Inkotanyi kugeza uyu munsi tuvugana ubona ute Umuryango FPR ?
Bwitare : Mu by’ukuri FPR yatangiye ari nk’inzozi z’abantu benshi ariko ifite ibitekerezo bihambaye, mu gukangurira abanyarwanda ko bakwiye kwibohora ingoma y’igitugu no kwiyaka amateka mabi twanyuzemo.
Imaze kwitwa FPR mu 1987 kuko mbere yatangiye yitwa RANU mu1979, ifite intego n’imbaraga yari imaze kugira yubaka koko umuryango wa FPR inashyiraho amatsinda yigirwagamo politiki, yahurirwagamo n’abakangurambaga, abo ubu twita Intore z’umuryango, bitanze kuko ntibabihemberwaga. Hari n’izindi ntumwa zari zishinzwe ububanyi n’amahanga n’andi mashyaka twari dufite imyumvire imwe.
Ikindi cyari cyiza muri iryo shuri rya politiki ni uko twazaga twese dushaka gufata imbunda ngo tukajya ku rugamba wibwira ngo warize, ariko iyo wahabwaga amasomo wahitaga wumva neza kugira umurongo w’ibitekerezo mu byo ushaka kurwanira, ukamenya kubirwanira no kubisobanurira abandi no kumenya amateka y’igihugu cyawe mu buryo busesenguye.
Ubundi imyaka 25 si myinshi cyane mu buzima bw’ibihugu ariko ibyagezweho muri FPR n’ibintu byinshi cyane bishimishije, harimo kubohoza igihugu kikava mu ngoma y’igitugu, no kwivana mu bukoloni butari bwarigeze bushira mu by’ukuri. Ikindi ni uko abo bakoloni bakomeje gushyigikira cyane Leta y’igitugu yari iriho no mu gihe cy’intambara yo kwibohora, ariko biranga biba iby’ubusa tugera aho tubatsinda.
IGIHE : Ni iki watubwira kuri iyi sabukuru y’imyaka 25 ya FPR utajya uvuga ku mateka wayibayemo?
Bwitare : (Araseka!) Ikintu ntajya nkunda kuvuga wenda ni na byinshi kuko muri FPR nahigiye kutavugaguzwa, ariko ubu turavuga amateka yayo.
Mu ntangiriro kuva muri NRA mu gisirikare cya Museveni njya muri FPR byari amakosa ibyo bita gucika igisirikare tugenda duhurira n’abandi ahantu hatandukanye mu rwihisho ngo tudafatwa tugafungwa. Twarafashijwe tujya kuba mu mazu y’abanyamuryango, jye rero byambereye igitangaza kuko nisanze kwa Fred Gisa Rwigema, ni ho nacumbikiwe, yari umuntu tuzi nk’ikirangirire muri Uganda n’ahandi yanyuze.
Kuri jye rwose byari nka filimi, nibazaga niba ari jyewe cyangwa niba ndi mu ndoto, ubwo hari mu 1989 ; ndahaba kugera mbese dutahuka, bikaba ari ibintu ntakunze kuvuga kuko nta n’uba yabimbajije. Ni ikintu ntakwibagirwa mu mateka ariko binerekana ko umuryango wari umuryango nk’uko izina ribivuga, abayobozi n’abayoborwa ari bamwe.
IGIHE : Nkawe wegereye Fred Gisa Rwigema mukavugana, yari muntu ki?
Bwitare : Yari umunyarwanda wuzuye, muganira mu kinyarwanda. Yariyoroshyaga mu ijwi ryoroheje akaba n’umusore w’ibigango ariko akaba n’umusirikare w’igihangange, kuko washoboraga kubibona ku jisho rye rimwe na rimwe hari nk’ikimurakaje ukabona ko ijuru rirahindutse. Akaba umuntu ukundwa na benshi aho yanyuze hose, yakundaga abasirikare be cyane na bo bakamukunda. Muri NRA hagiye hanandikwa ibitabo bivuga imibanire ye myiza na bagenzi be. Ni byo nakubwira, ibindi uzabisanga mu mateka y’abandi bamumenye.
IGIHE: Mu kigera mu Bubiligi mwasanze ibiro bya FPR bigikora?
Bwitare : Ni byo koko habayeho ibiro bya FPR byari hariya kuri observatoire muri komini ya Uccle mu karere ka Bruxelles. Njye naranabisanze nje gukorera Ambasade y’u Rwanda mu Bubiligi, ariko bisa n’ibifunga kubera ko icyo byari byarashingiwe cyari kirangiye.
Namenyanye na benshi bahakoreye b’abanyamuryango icyo gihe bashakaga uburyo basobanurira Isi intambara twarimo. Ibi biro rero byari ahantu haduhagarariye mu by’ukuri ntabwo byari ibiro bikuru, kuko byo byari i Kampala, ariko mu gihe cy’intambara byari ngombwa kugira ubuvugizi ; Bruxelles yari ahantu haboneye ho kuba hatangirwa amakuru y’urugamba twarimo.
IGIHE: Ni iki wavuga ku giti cyawe kuri iyi sabukuru y’imyaka 25 ya FPR Inkotanyi?
Bwitare: Icyo navuga n’ibyishimo by’uko umuryango wageze kuri byinshi twifuzaga, twatekerezaga kandi ukaguka, ubu tumaze kuba abanyamuryango benshi. Njyewe nawugezemo tukiri bake, ariko benshi ngira ngo bari bawizeye kandi bawutegereje kuko kuwukorera ubuvugizi hirya no hino ntibyagoranye cyane ; icyari kigoranye ni uko abanyamuryango twari dutatanye hirya no hino, bikagorana mu kubageraho. Ubu urasanga mu Rwanda Abanyarwanda bashaka gukomeza za ntego za FPR zo guca ubukene, ubujiji kandi birashoboka, biranagaragara ko bizagerwaho mu gihugu cyacu dufatanyije.
Imyaka 25 ya FPR ni ishema ku barikoreye no ku bandi bazaza bakiri bato, twizera ko bazakomeza umurongo mwiza watangijwe na bakuru babo.
IGIHE: Akabazo k’amatsiko, ese uracyari umusirikare, ufite uwuhe mwanya mu gisirikare?
Bwitare: Navuye mu gisirikare mfite ipeti rya Kapiteni mu 2003 uyu munsi nkaba ndi umukozi wa Leta n’umuryango. Ubu mu Rwanda iyo uvuye mu gisirikare mu buryo busanzwe utirukanwe kubera amakosa aya n’aya ubarwa mu Nkeragutabara.
IGIHE: Ni iki wakongera ku byo tumaze kuganira ?
Bwitare: FPR yatangiranye gahunda yo kugarura ubumwe n’ubwiyunge mu banyarwanda irabikora, ariko nongereho ko yagaruye ubwiyunge bw’umunyarwanda na we ubwe ku giti cye, n’umuco we wo gukunda igihugu n’abagituye, n’izindi ndangagaciro umukuru w’igihugu ahora adukangurira kuzirikana ngo zidufashe mu byo dukora.
Uyu munsi umunyarwanda ntakihishahisha, nta pfunwe kubera aho u Rwanda rwigejeje. Ahubwo umunyamahanga arapiganwa ngo abe umunyarwanda maze ako gaciro kamugereho kandi buriya kurwana intambara yo kwibohora RPF yatangiye nabyo ni ishema, kugira uruhare mu kuvana igihugu mu rwobo kikagera aho kuba icyitegererezo cy’amahanga biturutse ku bwitange bw’abana bacyo.
IGIHE: Ndabashimiye, murakoze.
Bwitare: Urakoze nawe.


c: text/html

text:
Kuki abigeze kuba abakuru b’igihugu badahabwa icyubahiro?
Iki ni ikibazo kibazwa na Philibert Muzima, kandi arasobanura impamvu:
Philibert Muzima yibutsa ukuntu umuco mubi wo kutubahiriza abayoboye igihugu uwusanga mu ngero nyinshi. Ahera ahagana mu mwaka w’1896-1897, ubwo umwami Mibambwe Rutarindwa, yahiritswe ku ngufu, akanyagwa ubwami, bitewe n’uko Kanjogera yashakaga kwimika umuhungu we Musinga. Rutarindwa n’ab’iwe bose, babonye bikomeye, bihina mu nzu bitwikiramo. Ngo inzira ntibwira umugenzi, Musinga na we ntiyahiriwe kuko yaguye mu buhunzi aho bita i Moba muri Kongo; yari yaraciriweyo n’abakoloni batumvikanye na we, bagahitamo kumusimbuza umuhungu we.
Rudahigwa na we, yatanze amarabira; yaguye i Burundi, urupfu rwe ntirwasobanutse, bamwe bavuga ko yaba yararozwe. Yaje gusimburwa na murumuna we Ndahindurwa, uherutse gutanga, aguye ishyanga nyuma y’imyaka irenga 55, tutabariyemo indi yari yarahunganye na se Musinga.
Kuri repubulika na bwo, nta karusho na n’ubu! Duhereye kuri Dominiko Mbonyumutwa, ababikurikiranira hafi bemeza amahano aherutse gukorwa mu minsi ishize, ubwo imva ye yigabizwaga, umurambo we ugatabururwa, ku mpamvu zitanasobanuriwe umuryango we.
No Comments Yet
Laisser un commentaire
Vous devez être connecté·e pour rédiger un commentaire.

robotstxt: allowed

filter: keep


text:
Ntuye mu Karere ka Rwamagana. Hari umuhungu dukundana ariko iyo duhuye ansaba kumuhobera simbikore kubera isoni ariko abandi basanzwe bo nkabahobera. Ese ubwo si ikibazo? Mungire inama.
Uraho Ni Nyampinga nkunda! Uti: “Hari umuhungu dukundana ansaba kumuhobera simbikore, nkagira isoni, ariko abandi nkabahobera”, hanyuma ukabaza uti: “aho si ikibazo?” Oya rwose si ikibazo. Hari impamvu nyinshi zituma ugira isoni cyangwa ukumva usa n’ufite ubwoba imbere y’umuntu ukunda. Kugira isoni cyangwa ubwoba birasanzwe iyo ugeze mu bwangavu, kuko uba utangiye guca mu bihe bishya, ukagira n’amarangamutima utajyaga ugira, ukumva utazi uko wabyitwaramo.
Ushobora kugira isoni imbere y’umuhungu ukunda, kuko uba utazi neza uko we akubona, ukaba utamenya neza uko witwara uri kumwe na we. Birashoboka ko nta kibazo ugira cyo guhobera abandi bantu udafitiye ayo marangamutima, kuko uba wumva rwose wisanzuye. Rimwe na rimwe bibaho ukumva bikugoye, ukaba utakwisanzura iyo uri kumwe n’umuntu ukunda kuko burya uba wifuza ko akomeza kugukunda kandi ugatinya ko hagira ikibibangamira. Ibyo bituma isoni ziza, kuko uba utifuza gukora cyangwa kuvuga ikidakwiriye. Ibi bishobora no kubaho iyo urimo gushaka inshuti nshya zaba abakobwa cyangwa abahungu. Nagira ngo nkubwire ko ibi ari ibisanzwe, kandi ko bizagenda bihinduka uko ukura uva mu bwangavu.
Muri make, ndagira ngo ngusabe rwose kutumva ko hari amakosa ufite. Nta kibazo ufite. Icya ngombwa ni ukumenya ikiguha amahoro. Kuramutsa umuntu umuha ukuboko, birahagije kugeza ubwo uzumva utuje. Ntugomba kumva na rimwe ko utegetswe guhobera umuntu kandi bitakurimo. Uzahobere umuntu biguturutseho. Igihe kizagera wumve guhoberana ari ibisanzwe. Icya ngombwa ni uko ubikora ubishaka, nta gahato. Gusa na none amarangamutima yawe ashobora guhinduka, hakagera igihe, umunsi umwe ukumva ntukimukunda nka mbere, kandi ibi na byo ni ibisanzwe.


text:
Tumenye indwara y’impyiko…
Impyiko zigira akamaro ko kuyungurura umwanda mu maraso n’amazi adakenewe mu mubiri, maze bigasohorwa binyujijwe mu nkari. Iyo uwo mwanda udasohowe, ahubwo ugakomeza kwirundanya mu maraso, umuntu arwara impyiko. Ubundi, ntabwo iyi ndwara ihita igaragara, ikomeza gukura bucece ikagaragara imaze gukura. Twongere twibutse abasomyi bacu ko impyiko, umwijima, ibihaha, umutima n’ ubwoko ari ho ubuzima bw’ umuntu buzingiye.Mu ndimi z’abanyamahanga izo ngingo zitwa (Organes vitaux/vital organs). Bivuga ko ari zo zibumbatiye ubuzima bw’umuntu. Kugira ngo ubyumve neza, bagukuyeho ukuguru cyangwa ukuboko ubuzima bwakomeza; ariko bagukuyemo ubwonko, cyangwa ibihaha bwahagarara.
Indwara y’ impyiko iterwa n’ iki ?
Zimwe mu mpamvu zishobora gutera indwara y’ impyiko ni izi zikurikira: Indwara ya diyabete n’umuvuduko w’amaraso ni byo bikunze gutera iyi ndwara, mbese bibiri bya gatatu (2/3) bya yo biterwa n’izi ndwara tuvuze. Kunywa itabi, umubyibuho ukabije, imiterere (structure) y’impyiko itameze neza, na zo n’izindi mpamvu zitera indwara y’impyiko. Abandi bagira ibyago byo kuyirwara kurusha abandi ni Abirabura n’abakomoka muri Aziya. Ikindi, abantu bakuze bakunze kuyirwara kurusha abakiri bato. No kuba hari uwo mu muryango wawe wayirwaye nabyo byongera ibyago byo kuba wayirwara.
Ibimenyetso by’indwara y’impyiko
Ibimenyetso by’indwara y’impyiko ni ibi bikurikira : Isesemi no kuruka, kubura appétit , umunaniro no gucika intege, kudasinzira neza, kubyimba ibirenge no mu butenge, kugira ibinya mu ijoro ,kubabara mu gituza, guhumeka nabi (gusamira umwuka hejuru) umuvuduko w’amaraso, no kwihagarika inshuro nyinshi cyane cyane mu ijoro.
Wakwirinda indwara y’impyiko ute?
Wakora ibi bintu bikurikira kugira ngo ugabanye ibyago byo kurwara impyiko:
- Kugira ibiro biringaniye: Bisaba kugabanya kurya ibiryo birimo ibinure byinshi no kujya ukora imyitozo ngororamubiri.
- Niba urwaye diyabete cyangwa umuvuduko w’amaraso, ugomba kwiyitaho cyane wivuza no kugendera ku nama za muganga kugira ngo izi ndwara zitagutera ibyago byo kurwa n’ impyiko na yo
- Kureka itabi
– Kwirinda Biruta Kwivuza –
Source : www.mayoclinic.org
Yanditswe na Munyampirwa Sebaganwa


text:
Amatsinda ya “Kwigira” amaze guhindura imibereho y’ababyeyi bakuze bo mukarere ka Bugesera kubera kumenya kwizima.
Ikigo cy’Abadacogora-Intwari cya Caritas Kigali cyibinyujije mu mushinga witwa Nifitiyicyizere uterwa inkunga na RGB ifatanyije na Migeprof cyafashije ababyeyi bakuze bo mu karere ka Bugesera kwibumbira mu matsinda ya “Kwigira” bituma babasha kwiteza imbere.
Aba babyeyi batoranyijwe nk’abantu bakennye kugirango bafashwe kwivana mu bukene biciye mu matsinda ya “Kwigira”.
Ababyeyi bahawe inkunga y’amafaranga angana n’ibihumbi mirongwitandatu (60000 frw) kuri buri muntu kugirango batangire imishinga iciriritse ibyara inyungu ari nako bajya mu matsinda yo kubitsa no kugirizanya azwi ku izina rya “Kwigira”.
Ubuhamya butangwa na bamwe mu babyeyi bibumbiye muri aya matsinda bavuga ko mbere bataraterwa inkunga babagaho mu buzima bugoranye burimo ubukene bwinshi ndetse ntibabashe no kubona ubwisungane mu kwivuza bigatuma barembera mu rugo.
Ndayishimiye Jean Paul ni umwe mu bahawe inkunga ingana n’ibihumbi 100, atangaza ko iyi nkunga yaje ibasanga mu buzima bubi kuko batabashaga kubona ibyibanze byose uko bikwiye mu rugo rwabo dore ko abana n’abavandimwe be 6 kandi ariwe ubareberera kuko mama wabo yitabye Imana, na Papa wabo akaba ashaje atabasha ku batunga.
Ati “Mu bihumbi 100 bampaye nahise ntangira gukora ubucuruzi bw’amatungo magufi nkagenda nunguka make make nkabasha kubona ibintunga n’abavandimwe”.
Kuva mu kwezi kwa 10 ku mwaka wa 2020 ahawe iyi nkunga y’ibihumbi 100 abasha gukora ubwo bucuruzi bw’amatungo magufi, akanizigama amafaranga 500 muricyo kimina buri cyumweru n’amafaranga 100 y’ingoboka.
Aya mafaranga batanga mu matsinda bagenda bayagurizanya hagati yabo, akabafasha gukora imishinga iciriritse ibyara inyungu, ndetse umwe mu banyamuryango bagize itsinda yagira ingorane akunganirwa muri ayo mafaranga y’ingoboka.
Mu mugabane wo kwizigama abanyamuryango bateganya kugabana inyungu ziba zaraturutse ku nguzanyo y’abanyamuryango bagize ayo matsinda kuko buri muntu wagurijwe yishyura inguzanyo yongeyeho n’inyungu.
Ati “Narizigamye mbasha kwigurira amatungo magufi arimo ingurube, ibyara abana 9 ikibwana kimwe cy’ingurube nkigurisha ku mafaranga ibihumbi 15 mpita ntangira kuzamuka gutyo”.
Ati “Narizigamye mbasha kwigurira amatungo magufi arimo ingurube, ibyara abana 9 ikibwana kimwe k’ingurube nkigurisha ku mafaranga ibihumbi 15 mpita ntangira kuzamuka gutyo”.
Si Ndayishimiye gusa watejwe imbere n’amatsinda ya “Kwigira” kuko na Nyirabahizi Marie Therese nawe ahamya ko amatsinda yo kwizigama azwi ku izina rya “Kwigira” yamuhinduriye ubuzima kuko nyuma yo guhabwa inkunga inga n’ibihumbi 60 yabashije kwigurira amatungo magufi, ndetse abasha no gukora ubucuruzi buciriritse bw’imyaka aho ajya mu isoko akarangura imyaka ku mwero wayo nyuma akayisubiza agakuraho inyungu imufasha kwishyurira abana ishuri. kubagurira ubwisungane mu kwivuza ndetse akabasha no gukemura bimwe mu bibazo by’urugo bakanihaza mu biribwa.
Ati “Kwibumbira mu matsinda byampinduriye ubuzima cyane kuko ubu mu rugo rwanjye tubasha kubona ibyo dukeneye byose”.
Aba babyeyi nubwo bibumbiye mu matsinda ya “Kwigira” bahuguwe no kumenya gukorera mu bimina bivuguruye no gukora imishinga ibyara inyungu ndetse bakamenya no gukorana n’ibigo by’imari biciriritse (microfinance).
Umuyobozi wa Caritas Kigali Padiri Twizeyumuremyi Donatien avuga ko imwe mu mpamvu yatumye ababyeyi bafashwa kwibumbira mu matsinda ya “Kwigira no mu bimina bivuguruye ari uburyo bwo kubafasha kwivana mu bukene.
Indi mpamvu nuko byamaze kugaragara mu bugenzuzi bwakozwe harebwa zimwe mu mpamvu zituma abana bajya mu buzima bwo mu muhanda basanga harimo n’ubukene bwo mu miryango.
Ati “Kwibumbira mu matsinda ya Kwigira ni uburyo bwo gufasha ababyeyi kwivana mu bukene no kugirango babashe gukomeza kwiyubaka mu miryango yabo no kwita ku bana babo bityo impamvu y’ubukene ntizatume abana bajya mu muhanda”.
Amatsinda ya “Kwigira” ari mu karere ka Bugesera ni 6 agizwe n’imiryango 85 bakaba baratewe inkungu ingana na miriyoni 4760655.


text:
Yanditswe na Umuhire Valentin
Abakurikiranira hafi gahunda ya girinka baravuga ko inka zihabwa abaturage bakennye cyane kurusha abandi cyane cyane abo mu cyiciro cya mbere cy’ubudehe zibabera ibibazo kuruta uko zakababereye igisubizo.
Bamwe bavuga ko gahunda ya girinka yakabaye ifasha abanyarwanda benshi mu kwivana mu bukene,gusa ngo ntibikwiye ko inka zihabwa abadashoboye kuzifata neza.M.Oswald ati”nta muntu wo mu cyiciro cya mbere cyangwa icya akiri wabasha korora inka nkiriya.uwo mu cya mbere we n’iy’inyarwanda ntiyayibasha.”Oswald akomeza avuga ko uramutse ufite isambu wabasha guhingamo ubwatsi bwatunga bene iriya nka ya kizungu akabaye n’ubusanzwe ubarizwa mu icyiciro cya gatatu cy’ubudehe kandi abo batazihabwa.Asoza avuga ko niba gahunda ya girinka yaragenewe abo mu cyiciro cya mbere n’icya kabiri kandi bikaba bizwi ko ari abakene batishoboye abazihabwa atari abo muri icyo cyiciro!
Nubwo ariko hari ababona ko izi nka ziruhije kuzitunga ku bakene hari abavuga ko abaturage bishyira hamwe bagakora ikiraro cy’umudugudu bagafashanya kuzorora kandi bigatanga umusaruro.Icyo gihe ngo abatifite bakora akazi ko kuzahirira ubwatsi no kubuhinga mu mirima y’abifite.Ingero zitangwa ni mu uturere tumwe na tumwe two mu Ntara y’Amajyepfo.
Bapfa kuzemera batitaye ku bushobozi bafite bwo kuzorora
Bamwe mu borojwe inka muri gahunda ya girinka no mu murenge wa Rusatira akarere ka Huye Intara y’Amajyepfo bavuga ko bigoye Ko umuturage yahabwa inka agahindukira akavuga ko atashobora kuyorora.Ati”ibyo byaba ari amahano.wakwemera ibindi byose ukabihagarika ariko ukayishakira ubwatsi”.Gusa nawe yemeza ko abatifite bose atari ko bafite ubushobozi bwo kuzorora ari naho kenshi ngo hakunze kuva amanyanga yo kuzigurisha rwihishwa no kubeshya ko zibwe.”umuturage abona ko yamunaniye kandi atayisubiza agahitamo kuyigurisha rwihishwa.Hari n’ababigambana na bamwe mu abayobozi bakazigurisha amafaranga bakayagabana bakazatanga raporo ko inka yibwe.”
Ubusanzwe inka z’inzungu ngo zirya 20% by’ibiro byazo.bivuze ko uramutse ufite inka ipima ibiro 200 ukwiye kuba uyibonera ibiro 20 by’ibiryo ku munsi!Abasesenguzi bati” biragoye ku muntu wo mu cyiciro cya mbere cy’ubudehe”.
Abasesengura imibereho y’izi nka zo muri gahunda ya girinka bavuga ko Leta yari ikwiye kujya ibanza ikareba ubushobozi bw’ugiye guhabwa inka kugira ngo itazamubera umuzigo bityo nawe akayifata nabi.Bamwe muri bo bati”bakwiye kujya babaha amatungo magufi ari mu bushobozi bwabo kuko ariyo yabafasha kandi bakayafata neza”.
Raporo yakozwe n’Urwego rw’igihugu rw’imiyoborere RGB mu mwaka wa 2018 kuri gahunda ya Girinka igaragaza ibibazo 10 by’ingutu iyi gahunda yahuye nabyo harimo ku isonga kuba inka zitarahawe abo zari zigenewe,Abaturage bamwe bakennye cyane k uburyo batashobora gutunga izo nka,abahawe inka atari bo zari zigenewe,abashyizwe ku ma lisiti y’abazahabwa inka bikarangira ataribo bazihawe,abazihawe ariko bikarangira bananiwe kuzitunga,abayobozi bazihereye benewabo,abazihawe ntibiture ndetse n’abayobozi bihaga inka ubwabo mu cyimbo cy’batishoboye.


text:
El Memeyi Murangwa
08/10/11
Ejo nibgo Itorero ry’Urubyiruko ryari rimaze hafi icyumweru mu mugi wa Gatineau mu ntara ya Quebec mu gihugu cya Canada ryarangiye. Iri Torero ribereye ubwambere muri Amerika ya Ruguru ryahuje urubyiruko ruri hagati y’imyaka 18 kugeza kuri 35. Abatoza n'impuguke zatanze ibiganiro bagejeje ku rubyiruko inyigisho nyinshi zifite akamaro kandi zitandukanye. Urubyiruko nyarwanda n’inshuti zabo bashoboye kuhavana ubumenyi bwerekeranye n’Amateka yu Rwanda, guhamiriza, imbyino, ibyivugo, n’izindi nyigisho zijyanye n'umuco nyarwanda; bigishijwe kandi ibijyanye na genocide yakorewe abatutsi n'ingaruka zayo n'uburyo yashoboraga kuba yarakumiriwe ntibeho; Uruhare rw'u Rwanda mu miryango mpuzamahanga, urwo rubyiruko rwasobanuriwe "indangagaciro" ziranga intore nyazo nko Gutsinda ubunebwe, n'ibindi, ndetse banumvise ubuhamya bw'umubyeyi warokotse muri Holokosti y'Abayahudi bwatanzwe na Dr. Truda Rosenberg.


text:
Dwayne Johnson wamamaye ku izina rya The Rock akoresha mu kazi ke ka buri munsi karimo gukina filime, gukina umukino wo kumvana imbaraga wa Catch hamwe no gushora amafaranga ye mu bintu byinshi bitandukanye birimo nko gukora inzoga za whiskey n’ibindi byinshi yavuze ko abantu bamwitaga umukobwa akiri umwana.
The Rock wizihizaga isabukuru ye y’amavuko y’imyaka 49 muri weekend irangiye yaboneyeho umwanya wo kwibutsa abafana be ko atahoze ari igikwerere nk’uko bamubona ubu ndetse anavuga ko akiri muto abantu benshi bamubonaga bakekaga ko ari umukobwa bitewe n’uburyo yari ameze icyo gihe.
The Rock yagize ati “Kuva mfite imyaka 7 kugeza mfite imyaka 11 abantu benshi banyitiranyaga n’abakobwa ndetse hari n’abana twiganaga icyo gihe bajyaga bajya impaka bibaza niba ndi umuhungu cyangwa umukobwa. Ahari byavaga ku kuba nari mfite imisatsi myinshi nk’iy’abakobwa cyangwa kuko nari nteye nkabo.”
Yakomeje agira ati “Ndabyibuka cyera mfite imyaka 10 nari nicaye aho twategererezaga imodoka ya bus iza kudukura ku ishuri nuko umwana umwe twiganaga araza anyicara iruhande arambaza ati “Ese uri umukobwa cyangwa umuhungu?”, mbere yo kumusubiza narabanje ndaseka cyane maze mumara amatsiko.”


text:
Ni mu butumwa uyu mushumba w'Itorero Zion Temple ku isi yanyujije ku rubuga rwa Instgram, yifuriza abantu kuzagira ukwezi kwiza kwa 10 ariko barushaho gusabana n'Imana. Ati"Nkwifurije ukwezi kwiza kw' #Ukwakira. Kuzakubere ukwezi ko gusabana n'Imana kurushaho, gushaka no kubona mu maso hayo."
"Uwiteka, umva gutaka kw'ijwi ryanjye, Umbabarire, unsubize. Umutima wanjye urakubwiye uti 'Wavuze uti 'Nimushake mu maso hanjye.' ' Nuko Uwiteka, mu maso hawe ndahashaka. Ntumpishe mu maso hawe. Ntiwirukanishe umugaragu wawe umujinya, Ni wowe wahoze uri umutabazi wanjye, Mana y'agakiza kanjye ntunjugunye, ntundeke." Zaburi 27:7-9
Nyuma y'ijambo ry'Imana, Gitwaza akomeza agira ati" Uwiteka azagushyire mu bwihisho bwe kandi azategere ugutwi gusenga kwawe, kuzamubere umubavu uhumura neza.
By'umwihariko muri uku kwezi aho tuzaba dushaka mu maso h'Uwiteka, reka icyubahiro cyawe n'ibyawe byose uzabimuharire. Hanyuma nawe azagukorera ibikomeye.
Ndagusabira kuzagubwa neza muri aya masengesho: Uwiteka azahembure ubuzima bwawe bwo mu mwuka, Uwiteka azagure ubutunzi bwawe kandi ahe umugisha ibyo ukora byose, Anezeze umutima wawe; Akwambutse ibikugoye kandi akurinde imigambi mibi yose.
Uwiteka azaguhe kumva ijwi rye kandi uhabwe indirimbo nshya, wowe n'umuryango wawe, igihugu cyawe ndetse n'itorero ryawe.
Imana iguhe umugisha, Yesu akugirire neza akuzuze Umwuka Wera, Amen!
Ubutumwa bwa Apotre Paul Gitwaza yageneye abantu muri uku kwezi k' Ukwakira(ukw 10)
Reba hano inyigisho ye: BEING TOUCHED THE SECOND TIME | Revival Christian Church | Apostle Dr. Paul Gitwaza at Columbia USA
Daniel@agakiza.org
Source : https://agakiza.org/Ukwakira-nikukubere-ukwezi-ko-gushaka-mu-maso-h-Imana-Dr-Paul-Gitwaza.html


text:
Ingaruka zo kutabyara kw’abazungu,zigeze no mu burezi???
Ishuri ryo mu Bufaransa ryanditse intama nk’abanyeshuri bashya.Nyuma yo kumva ko ishuri ribanza aturanye naryo rigiye gufunga kubera kubura abanyeshuri, umworozi yarijyanyeho intama ze 15 ngo bazandike zijye kwiga.
Abanyeshuri biga ku ishuri ryitwa Jules Ferry ryo mu cyaro cya Crêts-en-Belledonne, mu majyaruguru ashyira uburasirazuba bw’umujyi wa Grenoble, baragabanutse cyane kugeza ubwo ritangaza ko rigiye gufunga ibyumba bimwe by’amashuri.
Mu gikorwa cyo kurwanya gufunga ayo mashuri, umworozi Michel Girerd yafashe umwanzuro wo kujyana amwe muri aya matungo ye ngo bayandike ajye mw’ishuri. Ajyana intama.
- Ingagi zo mu birunga zahagaze zemye zifotoza muri ‘selfie’
- Ibikona bigiye kwifashishwa mu gusukura pariki mu Bufaransa
- Polisi yo mu Busuwisi irasaba abatunze imbwa kuzigurira inkweto
Aba “banyeshuri bashya” barimo abitwa Baa-bete, Dolly na Shaun.
Bwana Girerd yari yazanye intama 50 ku ishuri mu muhango wari witabiriwe n’abarimu bagera kuri 200, abanyeshuri benshi n’abayobozi babo.
Iki gikorwa cyatangaje abantu, bituma abayobozi n’ababyeyi biyemeza ko badakwiye gufunga amashuri.
Abanyeshuri bo bamwe byarabababaje bafata ibyapa bandikaho ko “batari intama”. Badashaka kwigana nazo.


text:
Ku mugoroba wo kuri uyu wa Kabiri tariki ya 10 Mata 2018 abatuye, Umurenge wa Kimironko n’abaharokokeye bibutse abatutsi basaga ibihumbi 25 bashyinguye mu rwibutso rwa Kibagabaga.
Tariki ya 10 Mata ni itariki yishweho Abatutsi benshi baguye Kibagabaga kuko bari bahungiye mu nsengero n’amashuli byari bihari kuko bumvaga ko bashobora kuharokokera.
Kuba Kimironko yaraguyemo Abatutsi benshi ku buryo byonyine kuri uru rwibutso hashyinguwemo abasaga ibihumbi 25, ngo ni uko hari hatuwe n’umubare munini w’Abatutsi, hakaba hari hanatuwe n’abayobozi bakuru benshi mu ngabo zagize uruhare muri Jenoside ndetse no kuba Kimironko yari yegereye ubuyobozi nk’uko byagarutsweho n’umuyobozi wungirije wa Ibuka mu Karere ka Gasabo Uwiduhaye Théodore.
Urubyiruko rwo muri uyu murenge rwarokotse rwibumbiye mu muryango witwa ’Ishami’ rwacaniwe urumuri rw’icyizere n’abayobozi batandukanye bari bitabiriye uyu mugoroba wo kwibuka maze runibuka ababyeyi, abavandimwe n’inshuti zarwo bazize akarengane bashyinguwe muri urwo rwibutso.
Umuhire Joseé watanze ubuhamya kuko yari atuye aho uru rwibutso rwubatse mbere no mo gihe Jenoside yatangiraga, akanabasha kurokoka wenyine na se mu muryango w’abantu 10, yagarutse ku kuntu abenshi baguye ku kiliziya yari iri aho hafi n’urusengero rwa AEBR kuko bumvaga ntawabasanga mu nzu y’Imana.
Hon. Munyangeyo Théogene wifatanyije n’Abaturage ba Kimironko muri uyu mugoroba wo kwibuka, nyuma yo gutanga ikiganiro ku budasa bw’u Rwanda mu guhangana n’ingaruka za Jenoside, yahumurije uru rubyiruko rwarokotse. Yagize ati “ Bana ntimukiri imfubyi kuko ubu mufite papa ari we igihugu kiza ndetse na mama ariwe ubuyobozi bwiza.”
Uwiduhaye wungirije umuyobozi wa Ibuka muri Gasabo yavuze ko hakiri imbogamizi ku bumwe n’ubwiyunge kuko hari abakoze Jenoside batarabohoka kuko batasabye imbabazi, abatarishyura imitungo basahuye kandi barabihamijwe muri Gacaca, no kuba abashyinguye muri uru rwibutso amazina yabo ntaho yanditse.
Umuyobozi w’umurenge wa Kimironko Mapambano Nyiridandi yijeje abafite abashyinguye aha ko bagiye kuhubaka urukuta ruzandikwaho amazina y’abahashyinguwe ndetse ko Umurenge ugiye gukora uko ushoboye kugira ngo abasahuye bishyure kuko basanga atari ukubura ubwishyu.
Rwamurangwa Steven, umuyobozi w’Akarere ka Gasabo yongeye gusaba uwaba afite amakuru y’ahaba hakiri imibiri itarashyingurwa mu cyubahiro ko yabivuga bityo bagashyingurwa kuko ngo bifasha uwarokotse gukira ibikomere no kwiyubaka.


text:
Nigeze kurota urugendo rwanjye rwo mu isi uko rumeze, mbona n’uko ruzasohoza. Ndibuka ko nageze ahantu numva ibirenge bivuye ku butaka, numva ikirere cyose kiririmba ngo“Mumureka atambuke aranesheje”. Nkunda gukurikira amajwi meza y’Abazuru bo muri Southern Africa, nkunda gukurikira amajwi y’abantu bo muri Aziya sindumva amajwi nk’ayo ngayo. Bihora bimbera igitsikamutima!
Mu 1996, narapfuye! Nari maze amezi nka 6 mu bitaro, akenshi nabaga ndi muri koma. Ngiye kubona mbona Abamalayika 2, baraza barambwira ngo“Tujyende”, mbona ngiyemo hagati ndabakurikira. Sinari nzi ko ariko basohoka mu mubiri, kumbe nyine ndagiye! Turazamuka duca ahantu mu kirere tugera ahantu hari urugi rw’ikirahure rurikingura. Rwikinguye mpagarara hagati muri urwo rugi. Hari ibintu 2 byambayeho nabyo bihora bimbera igitsikamutima: Numvise umubiri umeze nk’igikote nari nambaye usigaye inyuma (ndi mu bantu nzi ko bababaye ku rwego rwanjye), numvise nduhutse numva mbaye undi muntu mushyashaya utari nk’uwinaha!
Nagira ngo mbwire abantu ngo bahumure ntituzabyinjirana, bizasigara inyuma! Icya kabiri ndi muri urwo rugi, numvise ngize ubwenge. Muri kaminuza buriya ntabwo biga ubwenge, biga amaco y’inda(biga uko bazatunga igifu), ariko ubwenge butangwa n’Imana. Ubu abantu benshi bafite ibibazo bazabaza Imana bati ‘Uwayimpa nayibaza impamvu ndi imfubyi, impamvu nkennye, impamvu nize nkabura akazi, impamvu urugo rungoye, n’ibindi!’.
Ariko ntacyo tuzabona tuyibaza: Uzabona Aburahamu usange wari umuzi, uzabona Mose usange umuzi, inkuru ya Nowa wumvaga uzaba umureba, muzaba muziranye nk’aho mwaturanye! Nabonyeyo ibibaya byiza, iteka iyo ngiye kuri Google njya gushakisha niba nabona ahantu hasa nk’aho nabonye, ariko narahabuze. Icyambabaje ni uko bangaruye!
Mu isi ntimureba ko dusiga amarange tugakora utuntu twiza, ariko inaha nta kintu kiza kihaba! Nabonaga isi ari umwijima mubi, abantu bivuruguta mu bintu bisa nabi bimeze nk’isayo, barambwira ngo jyenda uhindure bariya bantu. Ndavuga nti “Njyewe?, nti wapi!”. Nabonaga umubiri wanjye umeze nk’igihu kibi babaze cyumye gisa nabi! Ndababwira nti” Ntabwo namanuka muri biriya bintu!” Ndangije bangarura ku ngufu! [Ikindi nagira ngo mbwire abantu, nubwo mu itorero dufite amatorero menshi, nkurikije ibyo banyeretse mu isi abo kwizerwa si benshi!] turacyafite umurimo wo guhindura abantu.
Barangaruye bambwira icyo nje gukora, nkanguka ndimo kwambara ikintu kimeze nk’igisarubeti, kumbe narimo kwambara umubiri! Nsanga bari baje gupfunya bazi ngo byarangiye. Iteka iyo nkangutse mu gitondo ngasanga ndacyari inaha, numva mbabaye! Kuko inaha umuntu arahatinda bikaba bitari byiza cyane.
Wareba hano ikiganiro cyose n’ubuhamya bwa Pasiteri Desire Habyarimana, byatabukijwe kuri Agakiza Tv
Daniel@agakiza.org


text:
Mbere y’intambara Inkotanyi zagabye ku Rwanda, hari umuhanuzi w’ikirangirire witwaga Magayane utazibagirana mu mateka y’u Rwanda wahanuye ibizaba kuva ku gitero cy’Inkotanyi , gufata ubutegetsi, no kwirukanwa kwazo mu Rwanda. Iyo urebye ibyahanuwe n’uyu mugabo icyo gihe n’uko ibintu biriho bigenda bikurikirana wagirango ibyo yahanuraga yabisomaga mu gitabo yari yandikiwe n’ingufu zidasanzwe!Rwabujindiri Rurya ntiruhage yaragaragaye kandi umururumba yavuzweho uraboneka, ibisahiranda bizarya akaribwa n’akataribwa biraboneka turabibona, ukwishishanya no kugambanirana ku buryo umwana azajya agambanira n’umubyeyi we nabyo turabibona, gusubiranamo kw’abiyicaje ku ngoma nabyo biriho biraba turabibona. Igihe Magayane yahanuraga ibi muri za mirongo inani mu kinyejana gishize cya 20, abantu benshi bamufashe nk’umusazi ndetse ubutegetsi bwa KINANI -kitananiye abanzi n’abagambanyi -bumuta muri gereza buvuga ko ashaka kugumura abaturage gusa.
Pageviews all the time
Ubucurabwenge buratwereka ko mu bisekuru bya Kagame haba harimo abahutu. Ese ibi hari icyo byahindura mu mikorere n'imyumvire bye?/Nkusi Yozefu
Ikibazo cy'u Rwanda gishingiye ku bwoko abenshi basanga kizatuma abanyarwanda badatera imbere. Abanyarwanda mubyo ukuri bazwiho kuba ari abakozi aho bari hose. Ikibabaje ni uko bahirihimba, bagahatana , bakubaka bwacya bakabisenya. Ibi bikaba bitandukanye n'ibibera mu bindi bihugu aho amoko asubiranamo akenshi biturutse ku bwumvikane buke bwa rubanda rwa giseseka, mu Rwanda siko bimeze. Abiyita abategetsi nibo usanga baramunzwe n'irondakoko; kandi turavuga ngo umwera uturutse i Bukuru bucya wakwiriye hose.
UDUSAJYA(4): Nkundira Kagame Pawulo ko yemera ibyaha bye, nkamwangira ko atabyihana ngo abisabire imbabazi!: Umubyeyi we yamutoje urukundo, kubabarira no kwita ku bibazo by'abo ategeka. Ese Kagame yaba yarasabye imbabazi uyu mubyeyi mbere yo kwitahira kuko atakurikije inama ze?/NKUSI yozefu
Ubwo inkuru yari imaze gusakara ko umubyeyi wa Pawulo Kagame yitabye Imana, abantu benshi bagiye bagaragaza umujinya batewe n'ibibazo Kagame Pawulo yabashyizemo, bakabyegeka kuri nyakwigendera wabyaye nyiri ku batera ibi bibazo, bati nagende yadukozeho. Igikorwa nk'iki muri Shikama twaracyamaganye kandi tuzahora tucyamagana. Icyaha ni gatozi, tugomba kwipakurura uyu muco mubi Inkotanyi zadukuriye muri Uganda.
Isesenguramvugo n'ubuhanuzi. MAGAYANE ati:"Hazabaho ihene izabyara isekurume indwi zange konka; umwami w'ishyamba azaza kwiba"/ UDAHEMUKA Eric
Nongeye gusuhuza buri munyarwanda wese n'aho aherereye hose muri kano kanya. Muri byinshi Magayane yavuze ko bizaba mu Rwanda bimwe byarabaye abanyarwanda tubibonesha amaso yacu. Mu itangazamakuru n'isesenguramakuru bigendanye n'igihe cyangwa bigendana n'ibihe tugezemo numvise ari ngombwa kugira umusanzu ntanga ku banyarwanda bose mu kureba aho tugeze n'uko politiki yitwaye mu Rwanda rwacu.
UBUHANUZI: Nyirabiyoro nawe yahanuye amaherezo y'Ingoma y'Agatsiko/Nkusi Yozefu
Shikama imaze iminsi ibagezaho ubuhanuzi bwerekeranye n'iherezo ry'Ingoma ya Pawulo KAGAME. ubu buhanuzi bwasomwe kurusha izindi nyandiko zica kuri Shikama. Abenshi twagiye tuganira bemera rwose ko ubu buhanuzi bufite ishingiro, ariko hari na bake babupinga. Abaha agaciro ubu buhanuzi, twababwira ko iyo tubushyira kuri Shikama si ukugirango, biyicarire barambye ngo Magayane, Nyirabiyoro n'abandi baravuze,! Ni twebwe abanyarwanda twese tuzatuma ibikubiye muri ubu buhanuzi bunyuranye bisohora kuko Imana ngo ifasha uwifashije. Abemera ubu buhanuzi bagomba kubanza kureba koko niba ibimenyetso bibukubiye mo byigaragaza, barangiza bagahaguruka bagahagarara bagafasha ubuhanuzi gusohora.
Kubera ko muri rusange ibimenyetso bikubiye mu buhanuzi bunyuranye byarangije kwigaragagaza, tugomba guhaguruka tugatangira kubwira Agatsiko ko kagomba kuzinga akarago kakarekura ubutegetsi kugirango abanyarwanda bareke gukomeza kwicwa n'inzara, guhambwa babona, kwicwa nta mpamvu ku manywa y'ihangu, gusenyerwa, koherezwa muri Rweru, kurya nabi Agatsiko kariho gasesagura muri za Rwanda deyi, abana ba Ngofero bahabwa uburezi budafite ireme ab'Agatsiko bahabwa ubufite ireme.
Igihe ni iki rero kuko ejo hazaba ari kera
Ubuyobozi bwa Shikama
-----------------------------------------------------------------------------------------------.------------
UBUHANUZI BWA NYIRABIYORO
Komanteri y'umuvandimwe Kabarari Emmanuel ku nyandiko "Shikama irihanganisha Kagame Pawulo wabuze umubyeyi we yakundaga ariko hari ibyo inamukeburaho/NKUSI Yozefu""
erega muzicwa nagahinda!!. ndibaza ntakindi gihe urwanda ruzayoborwa numuntu uzi icyogukora nka kagame. impanvu mwese mwahagurutse nuko igihugu kigeze aho uwo ariwe wese yifuza kukiyobora rero ntagitangaza mubyo muvuga ngo igiti cyera imbuto nicyo giterwa amabuye. mperuka mwese muyabangira ingata ngo igihugu kiri kwaka umuriro none abantu biziritse umukanda amatunda areze none ngo murashaka demokarasi mwabaye intyoza. Kagame numugabo cyane
Iyi komanteri murayisanga hano
Shikama irasubiza
Urakoze muvandimwe Kabarari mu gutanga igitekerezo cyawe. Ariko ndagirango nkubwire ko ushobora kuba uri mu bantu bake babona ko u Rwanda rugeze aheza ku buryo buri wese ashaka kuruyobora.!!!
Icyo abenshi duharanira si ubutegetsi nkuko ubikeka, turaharanira ko abanyarwanda babaho mu gihugu cyabo badafatwa nk'ibintu ari abantu, nta bakorerwa ivangura, itotezwa ridafite ishingiro, nta bifata nk'indobanure zigomba kurya abandi zibakandagiye ku gakanu nkuko bimeze ubu mu Rwanda.
Niba uri mu bari bariziritse umukanda ukaba warawuzituye nkuko uvuga ko u Rwanda rugeza aheza , rukaba rweze imbuto, ndakumenyesha ko amateleviziyo n' ibinyamakuru byinshi byo ku isi bishyira u Rwanda mu bihugu abaturage babyo bafite imirire mibi.. Ibi kandi bikaba byaragiye bishimangirwa n'ibyegeranyo mpuzamahanga binyuranye. None se ayo matunda uvuga u Rwanda rwa Kagame rweze ni ayahe!Icyo nzi iyi ngoma yejeje ni " IKINYOMA" tukaba aricyo turiho turwanya ngo kizarandukane na benecyo bagihaye intebe mu Rugwiro no ku Kimihurura.
Demukarasi murwanya iraje mu Rwanda ibagamburuze kandi ni twe twese Abatwa, Abatutsi n'Abahutu tuzayimika , abigize INDOBANURE babishaka batabishaka.
Dg NKUSI Yozefu
www.shikamaye.blogspot.no
Shikama ku Kuri na Demukarasi(SKUD)
UBUHANUZI: Ubuhanuzi Imana yahaye Hakizimana Bosiko:" IMANA IGIYE KOHEREZA KORALI YITWA IKOSORA:Imana izavuga cyane muri 2015 ku buryo ntawe izasigaramo ideni. Iyi korali izaza gucurangira mu Rwanda igihe Umupapa uzaba ari mu ruzundiko muri Uganda amaze gukura ikirenge muri iki gihugu atashye." ./NKUSI Yozefu
Ejo nabashyiriyeho videwo Pawulo Kagame ubwe yivugiye mo ko ataraba na Perezida, abantu benshi bamuzaniye ubuhanuzi bw'Imana. Aya magambo ya Kagame rero Shikama yagerageje kuyashungura isanga ko nta wapfa guhakana ukuri kuvugwa n'aba bahanuzi. Rudahigwa, Kayibanda cyangwa Kinani bari abakirisitu kandi batinyaga Imana. Niba Imana itarigeze ituma abahanuzi kuri aba bayobozi 3 mvuze hejuru ikaba yarahisemo Pawulo Kagame ni uko hari impamvu! Kuva muri 1994 kugeza kuri uyu munsi wa none, mu Rwanda hagiye habamo amabi menshi na n'ubu bigikomeje ku buryo Imana isumba byose harimo USA na UK bashyize Kagame mu Rugwiro idashobora gukomeza kubyihanganira, kandi igomba gukosora ba Sekibi ku buryo bw'intangarugero kugirango hatazagira umuntu kuri iyi si uzongera gukora nkabo ukundi.Mu gihe Kagame Pawulo agipinga ubu buhanuzi, twebwe ho abanyarwanda tugarukire Imana, dukundane, dutabarane ariko hejuru ya byose dusezerere irondakoko n'irondakarere. Ubuhanuzi buri hasi aha uwabuhawe yabugejeje ku turere twose tw'u Rwanda, iby'uyu muntu avuga hafi ya byose bikaba bimaze gusohora.
Hasi aha shikama yagerageje gushyiraho incamake y'ubu buhanuzi kubera ko hari abantu bashobora kugira ikibazo cyo gufungura VIDEWO kubera amikoro make.
Hakizimana ararangiza aririmba ati:"
NGWINO winjire mu rugo rw'Imana , Inyuma ni habi, ngwino winjire"
UBUHANUZI: Mu gihe bigaragara ko ubuhanuzi ku Rwanda bugeze ku musozo, Pawulo Kagame we aracyabupinga ngo arashaka ko Imana iza bakavugana imbona nkubone!/NKUSI Yozefu
Kagame ngo arashaka ko Imana iza bakivuganira nk'abareshya!
Kuri iyi videwo iri aha hejuru, Pawulo Kagame ariyemerera ko akiri mu bundi butegetsi mu Rwanda ataraba na perezida wa Repubulika, abiyitaga abahanuzi bamuzaniye ubutumwa bwinshi bahawe n'Imana ariko ngo arabapinga avuga ko ashaka kwivuganira n'Imana imbona nkubone.Nyamara ngo nyamwanga kumva ntiyanze no kubona, biragaragara ko Kagame Pawulo n'Agatsiko ke bari mu bihe bya nyuma kandi nabo barabizi neza kuko bose barangije guhungishiriza imiryango yabo mu mahanga bamwe babeshya ko abana bagiye mu mashuri, abandi bakavuga ko batandukanye nayo!
Ubuhanuzi: Ese manda Kagame yahawe yo guhonyora abanyarwanda irarangirana n’intambara agiye kugaba ku Burundi ikazamwirukana mu Rugwiro muri uyu mwaka wa 2015 nkuko byahanuwe koko?/NKUSI Yozefu
Umuhanuzi Gakwaya Damaseni
Mbere y’intambara Inkotanyi zagabye ku Rwanda, hari umuhanuzi w’ikirangirire witwaga Magayane utazibagirana mu mateka y’u Rwanda wahanuye ibizaba kuva ku gitero cy’Inkotanyi , gufata ubutegetsi, no kwirukanwa kwazo mu Rwanda. Iyo urebye ibyahanuwe n’uyu mugabo icyo gihe n’uko ibintu biriho bigenda bikurikirana wagirango ibyo yahanuraga yabisomaga mu gitabo yari yandikiwe n’ingufu zidasanzwe!Rwabujindiri Rurya ntiruhage yaragaragaye kandi umururumba yavuzweho uraboneka, ibisahiranda bizarya akaribwa n’akataribwa biraboneka turabibona, ukwishishanya no kugambanirana ku buryo umwana azajya agambanira n’umubyeyi we nabyo turabibona, gusubiranamo kw’abiyicaje ku ngoma nabyo biriho biraba turabibona. Igihe Magayane yahanuraga ibi muri za mirongo inani mu kinyejana gishize cya 20, abantu benshi bamufashe nk’umusazi ndetse ubutegetsi bwa KINANI -kitananiye abanzi n’abagambanyi -bumuta muri gereza buvuga ko ashaka kugumura abaturage gusa.
Shikama irihanganisha Kagame Pawulo wabuze umubyeyi we yakundaga ariko hari ibyo inamukeburaho/NKUSI Yozefu
Mu izina ry'abavandimwe bamfasha hano muri SHIKAMA, nihanganishije Pawulo Kagame wabuze umubyeyi we. Imana yakire roho ye mu ijuru ryayo kandi imuhe iruhuko ridashira.
Nyuma yo kwihanganisha Kagame, mboneye ho n'umwanya wo kwamagana ubunyamaswa busigaye buranga abanyarwanda benshi, uyu muco mubi FPR yadukuriye muri Uganda tukaba tugomba kuwipakurua niba dushaka koko kuba ho muri iyi si y'abantu.
POLITIBALL(1):Ikipe Agatsiko FC ya Kapiteni Pawulo Kagame irahurira Arusha n'ikipe Haleluya FC ya Kapiteni Nkurunziza Petero/Nkusi Yozefu
Uyu mupira ngiye kubagezaho ni igitekerezo! Burya ngo impamvu ingana ururo!Iki gitekerezo kikaba cyaranjemo ubwo nasuraga YouTube nkagwa kuri Videwo yarimo Rukokoma yatumiwe ahantu ariko bamwima ijambo maze aho barimuhereye agira ati: " Erega mwari mwanyimye ijambo!Nta muntu uzambuza gukina politike!" Nahise nibaza nti ese burya politike ni umukino!Narongeye nibuka ko ku bwa Kinani kitananiye abanzi n'abagambanyi hari umutegetsi wajyaga abwira ikipe yakundaga cyane "Panteri Nware" igeze mu kibuga ati:" kanaka we, kora uko ubyumva, intambara ni nk'indi" ubwo yabwiraga abakinnyi kwica abakinnyi b'ikipe mukeba, icya ngombwa bagatsinda. Aha naho naribazaga nti ese burya umupira w'amaguru ni intambara nk'izindi? Iyi myumvire ya Rukokoma n'uriya wari ushyigikiye Panteri Nware, narayihuje yombi nyibyazamo umukino nise Politiball.
Hasi aha mukaba mugiye kugezwaho umukino wa politiball uri buhuze Agatsiko FC ya Kapiteni Kagame Pawulo na Haleluya ya Kapiteni Petero Nkurunziza. Kubera ko mu Burundi hamaze igihe hagwa imvura nyinshi ibibuga byose bikaba binyerera, no mu gihugu AGACIRO bikaba ari uko, uyu mukino urakinirwa Arusha muri Tanzaniya! Abanyamakuru 3 bo muri TVG nibo bari bubagezeho iby'uyu mukino: Kawera, Kalinda na Shinani. Muryoherwe.
AGATENDO MU DUTENDO(14): Padiri NAHIMANA Tomasi ari mu yahe mayobera?/Nkusi Yozefu
Padiri Nahimana Tomasi
"Turasaba umwe mu bataripfana kugira icyo avuga ku nyandiko naciye kurihttp://shikamaye.blogspot.com/ (Agatendo mu Dutendo 12 Ese aho padiri Tomas Nahimana ntiyaba yarakoze nka Uwizeyimana Evode! PADIRIOUTAI?/NKUSI Yozefu). Njyewe nicyo nkomeje gusaba.Ntitubasabye ko muduha détails zose, niba nabyo ari strategie z’imikorere y’abataripfana, nabyo tubimenye.Ndabibutsa ko kenshi uru rubuga rwagiraga ibibazo mukabitumenyesha mubicishije ku zindi mbuga noneho tukamenya ko cyari ikibazo runaka bityo tugategereza. Guceceka siwo muti. Abasenye u Rwanda bahisemo IKINYOMA, GUHISHAHISHA(aribyo abantu bitiranya no kugira ibanga)TWAJYA KUBONA TUKABONA IBINTU BITARI BYIZA BITWITUYEHO, nko kurimbura agasozi cyangwa URUSISIRO RWOSE kandi ababiteguye babihishahishe ariko bitabujije ko bamenyesheje ababo tubana mu nsisiro bo bakirinda kugerwaho cyangwa kwitiranwa n’ababaga bakatiwe urwo gupfa. Iyo mikorere yaranze abo bose ntacyo nyivugaho kinini ariko MUMENYE KO GUHISHAHISHA BIJYANA N’UBUGOME KANDI UBUGOME BUTURUKA KU MUBI. None mwe kuki mutakomeza guhitamo UMUCYO? UKURI? CYANGWA MU RUFARANSA TRANSPARENCE? Ubwo se musanze guhishahisha aribyo byiza? Mwanze umucyo ku mugaragaro rero! Muhisemo IKIBI CYARANZE INGOMA ZICA! Murakoze. Ukuri/ komanteri yo kuri www.leprophete.fr.novembre 17, 2015 at 9:17"
Tomasi yananiwe kubeshyuza inyandiko ya shikama
Mu nyandiko ya shikama iheruka, Agatendo mu dutendo (12) musanga aha, twibazaga uko byagendekeye umuvandimwe wacu Padiri Nahimana Tomasi umuyobozi w'urubuga rwabimburiye izindi zigenga, Loporofete ( Le Prophete) -Umuhanuzi. Mu gusoza inyandiko yacu twarangije dukeka ko uyu mupadiri wiyuburuyemo umunyapolitike yaba yaragiye kubohoza umwanya i Kigali mu Ngoma y'Agatsiko nkuko Uwizeyimana Evode yabikoze, tukongera tugakeka ko niba ibyo tuvuze hejuru atari byo, Nahimana Tomasi yaba ariho ategura mu ibanga urugendo rwe rumuganisha i Kigali ngo ajye guhangana na Pawulo Kagame mu ngirwamatora yo muri 2017 nkuko yabyemereye abanyarwanda ko azasesekara i Kigali muri Mutarama 2016 kubera impamvu tuvuze hejuru.
AGATENDO MU DUTENDO(13):Abatekinisiye ba FPR bashinzwe guhimbira ibyaha uwo bashaka guca umutwe umenya akazi kabananiye, Umwidishyi mukuru agomba kubasimbuza abashya. Menya agatendo kabaye mu ifungwa, ifungurwa n'ifungwa bya Kapiteni Dawudi Kabuye/ NKUSI Yozefu
Kapiteni Dawudi Kabuye ni muntu ki?
Dawudi Kabuye ni umugabo wa Roza Kabuye wa wundi wigeze koherezwa gufatirwa i Burayi ku bwumvikane bwa Pawulo Kagame n'uwari Perezida w'Ubufransa Nicholas Sarkozi kugirango Agatsiko kamenye neza ibikubiye mu idosiye y'umucamanza Jean Louis Bruguere ku cyaha cyo guhanura indege ya Kinani abenshi bemeza ko yabaye imbarutso y'amarorerwa yagwiriye u Rwanda( aha muribuka ka gatendo ka : " Turashaka Roza wacu"!) Umuryango wa Kabuye, uri mu bantu bubatse ubutegetsi bw'indobanure buyobowe na Pwulo Kagame uriho uwutoteza amanywa n'ijoro.
UDUSAJYA(3):Mu gihe ba Munyanya babeshya Kagame ko bazamugwa imbere, Twebwe ho Ikinyarwanda ashaka gusogota tuzakigwa hejuru!/NKUSI Yozefu
Mu cyumweru gishize, za Nkomamashyi zo ku Kimihurura nyuma yo kwemeza ko itegekonshinga rihinduka kugirango umwami Kagame azagwe mu Rugwiro, zahise zisimbukira ku wundi mushinga zagejejweho na Guverinema nyayo ya Kagame( ikorera mu Rugwiro). Urwo rukozasoni nta rundi ngo ni ukwiga ukuntu ikinyarwanda cyavanwa mu ndimi zakoreshwaga mu butegetsi kugirango abashoramari bazaze mu Rwanda ku bwinshi!!!!!Muri Shikama rero tukaba twamaganye uru rukozasoni twivuye inyuma. Biteye isoni rwose kubona umutegetsi udafitiye impuhwe abo yabohoje akabashyira ku ngoyi aryama akabyuka avuga ati ibi nibibe gutya, maze Inkomamashyi ze zikabiha umugisha uko byakabaye zititaye ku ngaruka bizagira kuri ejo hazaza h'abanyarwanda.
Agatendo mu Dutendo(12) Ese aho padiri Tomas Nahimana ntiyaba yarakoze nka Uwizeyimana Evode! PADIRIOUTAI?/NKUSI Yozefu
Abanyarwanda baba abari imbere mu gihugu cyangwa hanze yacyo, bazi intambara y’inkundura yarwanywe n’urubuga loporofete(Le prophète)Umuhanuzi rwari ruyobowe n’abapadiri babiri aribo Rudakemwa Forutunatusi(Fortunatus) na Nahimana Tomasi bombi bakomoka muri Diyosezi ya Cyangugu kuva uru rubuga rugishingwa. Agatsiko kararuhagurukiye, karufunga inshuro nyinshi, gasebya benerwo mu itangazamakuru ryako biratinda!Impamvu nta yindi rero ikaba ari uko Agatsiko kagize ubwoba kabonye uru rubuga rutangiye kugezaho abanyarwanda ukuri kw’ibibera iwabo, kandi bigakorwa n’abantu bazi uko kuri banaguhagazeho, bashobora kwizerwa n’abaturage ndetse n’abanyamahanga. Ikindi cyateye ubwoba agatsiko kurushaho ni uko byagoye Agatsiko gushakira aba bagabo bashinze uru rubuga icyaha cy’inkomoko gikoreshwa mu gucecekesha no kujujubya Umuhutu aho ari hose kusi ndetse n’utaravuka! Ikibabaje rero ni uko uru rubuga rwabereye izindi mbuga Rubimburirangabo rwahagaze igitaraganya, abakunzi barwo ntibabwirwe uko byarugendekeye abantu benshi bakaba bibaza niba Padiri Tomasi Nahimana waruyoboraga ataranyonyombye akajya kwibohoreza umwanya kwa Kagame Pawulo nka Evode Uwizeyimana! Shikama yabashyiriyeho hano hasi videwo yerekeranye n’ikiganiro Padiri Tomasi Nahimana yagiranye na Radiyo Ikondera Info muri 2014 kikaba cyari cyerekeranye n’itahuka rye ngo yiyamarize kuba Perezida wa Repubulika muri 2017. Ibiri muri iki kiganiro bishobora kudufasha kumenya aho umukandida w’Ishema mu matora ya 2017 ku ntebe yo mu Rugwiro yaba aherereye.
UDUSAJYA( 1): isi ntisakaye buri wese yanyagirwa/ Nkusi Yozefu
Muri iyi minsi abanyarwanda bateye umugongo ibibera iwabo maze amaso n'amatwi babyerekeza i Burundi. Nkuko imvugo yasakaye mu Rwanda muri iyi minsi igira iti: " Isi ntisakaye buri wese yanyagirwa" ibyemeza, tugomba kumenya ko ibibera i Burundi bishobora kuba n'ahandi hose ku isi no mu Rwanda harimo. Niyo mpamvu rero tugomba gukomeza gukurikirana ibibera i Burundi, dusabira ku Mana abavandimwe bacu b'Abarundi ngo ibarinde Sekibi, ariko tukanazirikana ko turi mu isi idasakaye, tugashikama tugashaka uko twasakara inzu yacu"RWANDA" ngo tutanyagirwa!
Intambara ya rurangiza izambika ubusa abayiteguye bakayishoza ikazasiga ihinduye abakinnyi mu karere k’ibiyaga bigari by 'Afrika( Igice cya Gatatu):IGITERO KU BURUNDI MURI UKU KWEZI K'UGUSHYINGO!/NKUSI Yozefu
Mutwihanganire kuba twaratinze kubagezaho iyi nyandiko abenshi muri mwe badutangarije kenshi ko bayitegerezanye amatsiko menshi. Impamvu yo gutinda nta yindi rero ni uko mu gahugu k’ikinamico buri gihe bucya bucyana ayandi; ni ukuvuga ko igihe cyose twabaga tugiye kubageza ho iyi nyandiko, hari andi makuru mashya twungukaga bikaba ngombwa ko nayo tuyashyiramo.
"Iki ni igihango, mumenye ko FDLR niza ikabasangana iyi foto itazabasiga, niyo mpamvu tugomba gufatanya kuyitsemba"Jenerali Kabarebe Jyemusi. Menya icyihishe inyuma y'umusanazu wa FPR uriho wakwa ku ngufu abatavuga rumwe n'ingoma y'Agatsiko ka FPR
Nkimara kubona inyandiko yaciye kuri Veritas info muri iki gitondo yerekeranye n'umunyarwanda umaze iminsi atotezwa n'inzego z'ubutegetsi z'u Rwanda kugeza aho ashimutiwe, numvise ngomba kugira icyo mvuga kuri aya marorerwa akorwa n'agatsiko k'amabandi yitwaje intwaro kugirango gahatire abanyarwanda bose gutekererezwa n'umuntu umwe rukumbi umwicanyi Pawulo Kagame.
Iyi nyandiko ivuga akaga umuvandimwe wacu Ntirutwa Tewofile yahuye nako murayisanga hano(kanda hano uyigereho.)
Hari umunywarwanda uherutse kunyandikira ambwira ati : " Erega hano i Kigali twibereye muri gereza nkuru yitwa u Rwanda!" Naramusubije nti nimwihangane kuko nta kindi nari mfite nakora, ariko aya magambo ye yanyibukije ibyambayeho mu bihe bya nyuma ndi mu Rwanda n'ibiheruka kuba kuri bamwe mu bakorera ibinyamakuru byo hanze, ndaturika ndarira nk'umwana ! Ibi byose murasanga ntaho bitaniye n'ibyabaye kuri Ntirutwa Tewofile musomye hejuru aha.
GUTABARIZA ABAYOBOZI BAKURU B’ISHYAKA PS-IMBERAKURI BASHIMUSWE NA LETA YA KIGALI.
5 novembre 2015
Nyuma y’igihe kirekire ishyaka rishakisha abayobozi baryo bari baraburiwe irengero kuva mu kwezi kwa Nyakanga 2015, ishyaka PS-Imberakuri ribabajwe cyane no kumenyesha abanyarwanda bose, imiryango iharanira uburenganzira bwa muntu mu Rwanda n’inshuti z’u Rwanda ku isi hose ko abayobozi baryo aribo Bwana AlexisBAKUNZIBAKE, umuyobozi mukuru w’sihyaka na Bwana Kaki Hassan Orange, umunyamabanga w’ishyaka ushinzwe umutungo n’inshuti bari kumwe ko bashimuswe na Leta ya FPR inkotanyi mu gihugu cya Kenya aho bari nka kimwe mu bihugu by’umuryango wa Africa y’iburasirazuba (East African Community).
Amakuru yizewe agera ku ishyaka akaba yemeza ko Bwana Alexis BAKUNZIBAKE nuwo bari kumwe witwa Robert KAYEMBE bakigera muri Kenya mu ruzinduko bari bagiyemo bashimuswe na rwa rwego rw’abicanyi rwa FPR rwitwa DMI k’ubufatanye n’abanyakenya bakorana mu bibi nkibi maze bashyirwa ahantu bakorewe iyicwarubozo rikabije cyane babasaba kuvuga aho abarwanashyaka ba PS-Imberakuri bahunze nabo bakorana baba bari ndetse baza kubigeraho bakoresheje telephone bari bambuye BAKUNZIBAKE Alexis bituma bashimuta n’umunyamabanga mukuru w’ishyaka Bwana Kaki Hussan Orange aho yakoraga muri icyo gihugu cya Kenya.
AGATENDO MU DUTENDO: " Umuvandimwe Makoki Mugisha arava imizi ubwana n'ubucakura by'inkomamashyi Bamporiki nk'umuntu wabanye nawe!
Aba bantu bose barasa ariko buriya hari RUCAGU mukuru muribo burya ni BAMPORIKI ati gute ? Bamporiki avuka mu muryango wabakene pe, akaba yaranabayeho nabi kuburyo Bushoboka bwose, ariko abatamuzi neza bumva ibyo abeshya bagirango ni umuntukoko, oya Siko bimeze.
Ntarondogoye Bamporamanyanga uyu yansanze ku kigo nigagaho ubwo twari dukubutse mu buhungiro Leta Igenda idusanganya mu bigo bibonetse byose, uyu mugabo bamporiki yari avuye i Kibogora muri IJW(institut John Wesley ) ntabwo yaje kwiga muri ESR RANGIRO kubera ko yari umuhanga oya, burya nkuko Mudidi yabivuze nta muswa ubaho. Bamporiki rero yaje muri icyo Kigo kubera Ko yari umuhanga mu gukina amakinamico, no kumenya gucunga Izamu. Uyu bamporiki yari umuswa mwiza kuko interrogation zikomeye zazaga arwaye zarangira nimugoroba akaba arakize akajya mu masengesho rwose yari azi Kurucaga gusumba Bonifasi .
Kuranga igitabo gishya Bita ukwabo
Gusoma bitera kumenya.
Hamaze gusohoka igitabo gishya “Bita ukwabo” kuri Editions-scribe.com cyanditswe na Froduald Harelimana usanzwe yandika ibitabo mu kinyarwanda cyiza kandi cyoroshye gusoma.
Iyi Bita ukwabo yanditse ku mazina bwite manyarwanda y'abantu, ibintu bitandukanye n'ahantu ku buryo bw'urutonde rufite ibisobanuro. Iyi Bita ukwabo izagufasha gutekereza no ku mazina mahimbano,ibisingizo n'ibibyiniriro biganje mu mvugo n'ibiganiro.
Iki gitabo cyafasha cyane cyane urubyiruko rwibaza ku mazina yabo, ay'ababyeyi n'abakurambere ndetse n'ahantu batuye n'aho bavukiye. Harimo kandi n'imigani n'ibisakuzo bikoreshwa kenshi mu kinyarwanda. Ndetse n'uzi gusoma ikinyarwanda buke nta kibazo yagira cyo kucyifashisha ngo abone ibisobanuro akeneye ashire amatsiko.
Kiboneka:
Kuri Editions-scribe.com
Iguriro ry’ibitabo rikwegereye ryagufasha kugitumiza
Baza rubanda15@yahoo.com
Mukomere kandi mukomeze umuco n'ikinyarwanda.
ISBN:
978-2-930765-09-9
Date de publication:
10-2015
Format:
14,8x21
Volume:
172 pages
Regards,
Froduald Harelimana | rubanda15@yahoo.com
"Niko Nkusi we, nta batutsi bariye ku ngoma ya Kayibanda? Nta Batutsi bariye ku ngoma ya Kinani?None se wacishije make natwe tukarya kuri iyi ngoma y’Abatutsi!" Minisitiri w’umuhutu umwe w’Agatsiko abwira Nkusi Yozefu muri 1996. Abahutu bagomba kwemera uruhare rwabo mu bibazo byagwiriye u Rwanda kuva kuri Mashira wa Nkuba ya Sabugabo kugeza ubu akenshi biturutse ku nda nini ya bamwe muribo./Nkusi Yozefu(igice cya gatatu)"
Mu nyandiko 2 z'ubushize twavuze kuri bamwe mu bisahiranda by'abahutu byaranze ibihe bya gihake na gikolonize, ingoma ya Kayibanda, duherukira ku ngoma ya Kinani . Uyu munsi tukaba tugiye kuvuga kuri bamwe mu bahutu b'inda nini bo ku ngoma ya Pawulo Kagame.
Ku ngoma ya Kagame Pawulo
Iyi ngoma niyo igaragaza neza neza umuhutu wavugwaga mu gihe cya cyami na gikolonize ko agira inda nyango uwo ari we «Yewe mugaragu nahatse kera, ngwino nkwitumire i Nyanza, ariko ntuntenguhe, ndabizi Abahutu mugira inda nyango.». Muri make, ni umunyarwanda utagira umurongo uhamye agenderaho, agenda ahinduka akurikije inyungu akura aha na hariya. Ingero ni nyinshi zifatika , Shikama ikaba ikugezaho nkeya cyane muri zo zigaragarira buri wese kuko abagiye kuvugwa hasi aha muri iyi nyandiko bakiriho kandi ibikorwa byabo bikaba byarigaragaje cyangwa bikigaragaza.
Subscribe to: Posts (Atom)


text:
“Akenshi twibwira ko ubumenyi dukura mu ishuri budahura n’ibyo dukora hanze, ariko ni ukwibeshya kuko mu buryo bumwe cyangwa ubundi hari aho tubukenera.” Uyu ni Alyn Sano, umuhanzikazi w’imyaka 23, warangije kaminuza muri 2017. Muri iyi nkuru aratubwira uko Ubumenyi yakuye mu ishuri bwamufashije gukuza Impano ye yo kuririmba, kuri ubu akaba ari umuhanzi w’umwuga.
NN: Wakwibwira abantu batakuzi neza?
ALYN: Nitwa Sano Shingiro Aline. Ndi umuhanzi, mfite imyaka 23. Izina ry'ubuhanzi ni Alyn Sano. Nkora indirimbo zange bwite ariko nkanasubiramo iz’abandi mu bitaramo. Narangije kaminuza muri 2017 mu bijyanye n’ubukerarugendo n’amahoteri.
NN: Tubwire uko watangiye umuziki.
ALYN: Birasekeje! Natangiye ndirimba muri korari mfite imyaka 15, abantu bakambwira ko mfite ijwi ryiza, nuko nange nkomereza aho. Nari mfite musaza wange utunganya indirimbo muri "studio"(soma sitidiyo), akajya ampuza n’abantu bafite ibirori nkabaririmbira bakanyishyura, gusa icyo gihe nari nzi indirimbo ebyiri gusa, ni zo naririmbaga zonyine. Kuva ubwo natangiye kuririmbira imbere y’abantu benshi ntangira no kumenyana n’abahanzi nkajya ndirimba mu nyikirizo z’indirimbo zabo.
NN: Watangiye usubiramo indirimbo z’abandi bahanzi, igitekerezo cyo gutangira guhimba izawe cyaje gute?
ALYN: Naje guhura n’itsinda ry’abahanzi ryitwa Active, bansaba ko naririmba mu ndirimbo yabo. Narabikoze biba byiza, ndavuga nti ‘kuki ntakwikorera indirimbo zange!’ Nahise mfata umwanzuro nuko nsohora indirimbo ya mbere yitwa “Witinda”.
NN: Ndatekereza ko icyo gihe wigaga, ubwo wabifatanyaga ute n’ubuhanzi?
ALYN: Byari bigoye kuko byansabaga imbaraga nyinshi kugira ngo mbikore byose kandi neza. Narebaga amasomo cyane nkagabanya iby’ubuhanzi. Ariko nkomeza kuririmba mu bitaramo kuko ni byo byamfashaga kubona ubushobozi bwo gukomeza kwiga no gufasha umuryango wange.
NN: Umuziki ni wo wagufashaga mu mibereho, nuko uza kuwugabanya?
ALYN: Akenshi twibwira ko ubumenyi dukura mu ishuri budahura n’ibyo dukora hanze, ariko ni ukwibeshya kuko mu buryo bumwe cyangwa ubundi hari aho tubukenera. Kwiga byari amahirwe mbonye ntari gupfusha ubusa. Gusa iyo byose mbishyiramo imbaraga zingana, hari aho bitari kugenda neza. Ubwo nahisemo kwiga kurusha umuziki kandi simbyicuza kuko nasanze kwiga ari ukongera ubunyamwuga mu kazi kange k’umuziki kubera ubumenyi nakuyemo.
NN: Ubumenyi wakuye mu ishuri bwagufashije iki mu muziki?
ALYN: Hari amasomo nize nsanga ari ingezi mu muziki wange. Nk’isomo ry’Icyongereza ryamfashije kumenya ururimi bituma nshobora kuririmba ahateraniye abanyamahanga kandi nkanaganira na bo. Byamfashije no kujya mu biganiro by’itangazamakuru rikoresha Icyongereza, aho njya ngamije kumenyekanisha ibikorwa byange. Hari n’isomo ryo gutanga serivisi inoze, ryamfashije kumenya uko natanga serivisi nziza ku bakiriya bange ari bo bafana bange, nkamenya icyo bishimiye n’icyo bashaka ko mpindura.
Hari isomo rirebana no kumenyakanisha ibikorwa, iri ni ryo zingiro ry’umuziki kuko uba ukeneye ko indirimbo zawe zimenyakana, zikanakundwa. Ikindi ni isomo rirebana no kwiga gushyiraho intego n’icyo uzakora mu kuyigeraho. Ubu ndicara nkavuga nti ‘wenda uyu mwaka nzakora indirimbo runaka nitabire ibitaramo runaka’ bityo nkafata umurongo w’aho nshaka kwerekeza umuziki wange.
NN: Ni iki wabwira ba Ni Nyampinga bafite impano ariko bakaba batazi icyo bakora ngo bateze imbere impano zabo?
ALYN: Numva amahirwe yose bajya babona yo kunguka ubumenyi runaka bajya bayafata kuko hari icyo byongera. Aho umuntu abashije kubona amasomo asanzwe, amahugurwa y’igihe gito cyangwa n’aho byaba ari ukuganira n’abantu bafite ubumenyi bagusumbya, biba byiza cyane kuko bituma ibyo ukora nawe ubikora kinyamwuga.


text:
Ni Nyampinga twaganiriye na Ni Nyampinga twahaye izina rya Nadine ku mpamvu z’umutekano we; aduha ubuhamya atubwira ko yahohotewe afite imyaka 13 bikanamuviramo gutwita. Yabonye ubufasha bw’inzego zitandukanye ahabwa ubutabera ndetse abasha no gusubira ku ishuri. Aha rero aratubwira ibintu 3 wakora uramutse uhohotewe.
- Ubuzima bwawe buhe agaciro, umenye ko ufite uburenganzira bwo kubaho udahohotewe.
- Shaka umuntu wizeye ubiganiriza, nk’umubyeyi, umuvandimwe cyangwa umurezi. Bizagufasha kuko azagufasha gutekereza neza icyo gukora.
- Zirikana ko hari nimero ushobora guhamagaraho ugahabwa ubufasha bwizewe ku buntu kandi mu ibanga.
Isange One Stop Centre (3029),
Urwego rw’ubugenzacyaha (RIB) 116/3512 cyangwa
Urwego rw’igihugu rushinzwe kugenzura iyubahirizwa ry’ihame ry’uburinganire (GMO) 5798.


text:
Nyanza: Haracyari abagore batazi uburenganzira bwabo mu muryango
Bamwe mu bagore bo mu Karere ka Nyanza bavuga ko batazi uburenganzira bwabo. Iyo akaba ari impamvu ikomeye ituma no kubuharanira bitabashobokera kuko batabuzi.
Mutoni n’umwe mu bagore bo mu murenge wa Rwabicuma, afite imyaka 30 y’amavuko. Avuga ko atazi uburenganzira bwe. Ati “ntakubeshye sinzi uburenganzira bwanjye, urumvako rero icyo umuntu atazi bigoye no kugiharanira.”
Yakomeje avuga ko inzego zibishinzwe zikwiriye gukora ubukangurambaga bwimbitse bumenyesha abagore n’abakobwa uburenganzira bwabo kuko hari byinshi badasobanukirwa birimo nk’uburenganzira bw’umugore ku micungire y’umutungo no ku izungura, ibyo ugasanga ahanini bitera amakimbirane mu miryango.
Kutamenya uburenganzira bw’umugore kandi binagarukwaho na Mukamusoni Liberata nawe uvuga ko nta mategeko afatika azi yamurengera mu gihe yaba agiriye ikibazo mu muryango. Anavuga ko atabasha gutanga ubujyanama ku wamugisha inama amusaba kumusobanurira uburenganzira bwe.
Nubwo aba bagore bo mu karere ka Nyanza bagaragaza ko nta burenganzira bwabo bazi, haracyari ikibazo cy’uko nabo ubwabo usanga bisa naho batitabira gahunda za Leta kuko baganira n’agasaro.com basaga n’abatazi n’iminsi yagenwe abagore baganiriraho mu midugudu.
Aha akaba ari naho Kayitesi Nadine umukozi w’akarere ka Nyanza ushinzwe uburinganire n’iterambere ry’umugore avuga ko bitangaje kubona hakiri abagore batazi uburenganzira bwabo nyamara hari imiyoboro myinshi bivugirwamo uhereye ku rwego rw’umudugudu.
Gusa nanone yongeraho ko bishoboka kuko hari bamwe usanga batitabira gahunda za Leta nyamara ibyo byose ariho byigishirizwa, abitabiriye bakabyunguranaho ibitekerezo, bakanabimenya.
Yagize ati “hari imiyoboro myinshi byagiye bicamo ngo abagore bamenye uburenganzira bwabo kandi hakorwa ubukangurambaga uhereye ku rwego rw’umudugudu. Urugero nk’umugoroba w’ababyeyi.”
Kayitesi avuga ko umugoroba w’ababyeyi ari umwe mu miyoboro yatumye abagore baganira ku itegeko ry’imicungire y’umutungo,kurwanya ihohoterwa mu ngo ndetse n’itegeko rigenga umuryango.
Yongeraho ko uhereye mu mudugugu inzego z’abagore zubakitse neza kandi muri buri mudugudu hari uburyo butuma abagore babasha kuganira ku bibazo bahura nabyo mu miryango ndetse bakamenyeshwa n’uburenganzira bafite.
Kayitesi akomeza akangurira abagore kujya bagerageza kwitabira gahunda za Leta cyane cyane izibera mu midugudu baba batuyemo kuko hari byinshi bivugirwamo byatuma babasha kumenya neza uburenganzira bwabo ndetse n’icyo bakora kugira ngo barusheho kubusobanukirwa.
Mu rwego rwo gukemura ibibazo by’ikandamizwa ry’umugore ryaranze igihugu cyacu mu bihe byashize, Leta yafashe ingamba zitandukanye mu rwego rwoguha umugore uburenganzira bwo gukora, gukurikirana no kugira uruhare mu bikorwa bitandukanye. Kugira ngo ibyo bigerweho hagiye hashyirwaho amategeko atandukanye agamije guha umugore uburenganzira ku bintu bitandukanye. Twavuga nk’amwe mu mategeko akurikira: Itegeko rigena imikoreshereze n’imicungire y’ubutaka mu Rwanda; Itegeko rivuga ku mutungo w’abashyingiranywe, impano n’izungura; Itegeko rikumira kandi rihana ihohoterwa iryo ari ryo ryose rishingiye ku gitsina; n’andi.
Safari Viateur


text:
INYIGISHO YO KU WA 5 WERURWE
KU WA KANE W’ICYUMERU CYA MBERE CY’IGISIBO
AMASOMO: ISOMO RYA MBERE: Est 4,17k-17m.17r-17t
ZABURI: 138(137), 1-2ª, 2bc-3,7c-8
IVANJILI: Mt 7, 7-12
“Musabe, muzahabwa; mushakashake, muzaronka; mukomange, muzakingurirwa. Kuko usaba wese ahabwa; ushakashatse akaronka; n’ukomanze agakingurirwa”.
Bavandimwe muri Kristu, nimugire ineza n’amahoro bituruka ku Mana Data na Mwana na Roho Mutagatifu!
Turi mu ntango z’igihe gikomeye cy’igisibo, igihe cyo kurushaho kugarukira Imana twihatira ibikorwa byo gusenga, gusiba no gukora ibikorwa by’urukundo.
Ni igihe cy’iminsi mirongo ine itugeza kuri Pasika aho duhimbaza urupfu n’izuka bya Nyagasani Yezu byo shingiro ry’ukwemera kwacu.
Ijambo ry’Imana tuzirikana kuri uyu munsi wa kane w’icyumweru cya mbere cy’igisibo riragaruka ku isengesho. Mu isomo rya mbere ryo mu gitabo cya Esitera, turabona umwamikazi Esitera wari mu cyunamo agahungira muri Nyagasani.
Aratakambana ukwemera kuje ukwizera, yibutsa igihango gisanzwe hagati y’Imana n’umuryango wayo, agahamya ubuhangange bw’Imana itananirwa gutabara kandi akayibwira ko nta handi ateze umukiro atari kuri Yo gusa.
Mu Ivanjili ya Matayo turabona Yezu ari ku musozi hamwe n’abigishwa be. Arabagira inama ati: “Musabe, muzahabwa; mushakashake, muzaronka; mukomange, muzakingurirwa. Kuko usaba wese ahabwa; ushakashatse akaronka; n’ukomanze agakingurirwa”.
Mu yandi magambo Nyagasani Yezu arasaba abigishwa be gusengana ukwizera, arabahamiriza ko Imana idashobora kwirengagiza isengesho ry’uyisabye.
Ibyo arabitsindagiza ikigereranyo cy’ububyeyi bw’abantu n’ububyeyi bw’Imana. Birumvikana neza ko niba ababyeyi b’umubiri baha abana babo ibyo babasabye Imana itazabura guha abana bayo ibyo bazayisaba.
Bavandimwe, muri uku gusenga no gusaba Nyagasani ibyo dukeneye ni ngombwa kumenya gusaba ibyiza. Rimwe na rimwe turasaba ntiduhabwe kuko twasabye nabi (gusabana ukwemera gucye) cyangwa se twasabye ibidakwiye. Yezu ati: “So uri mu ijuru azabura ate guha IBYIZA ababimusaba?”
Igipimo cy’ibyiza tugomba gusaba turagisanga muri aya magambo ya Nyagasani Yezu aho agira ati: “Ibyo mwifuza ko abandi babagirira byose, namwe mubibagirire: ngayo amategeko n’abahanuzi”.
Ibyiza twiyifuriza ari na byo dusaba tube ari na byo dusabira abandi ni bwo isengesho ryacu rizumvwa na ho nidusaba ibidakwiye nta shiti ko tutazasubizwa.
Muri iki gihe cy’igisibo dusabe Nyagasani ingabire yo kumugandukira by’ukuri, duhore duharanira gukurikiza amategeko ye no kwiyunga na we dusaba imbabazi igihe cyose twatatiye igihango twagiranye na we ubwo twiyemezaga kuba abakirisitu.
Umubyeyi Bikira Mariya Umwamikazi wa Kibeho naduherekeze muri urwo rugendo maze mu gitondo cya Pasika tuzazukane na Kirisitu.
Padiri Oswald SIBOMANA


text:
Imishinga 65 kuri 288 ni yo yemerewe inkunga na RGB
Yanditswe na Kayira Etienne
Urwego rw’Igihugu rw’Imiyoborere RGB ku bufatanye n’Ishami ry’Umuryango w’Abibumbye rishinzwe iterambere UNDP, kuri uyu wa Mbere tariki 23 Nyakanga, byashyize ahagaragara imishinga 65 yemerewe inkunga mu mishinga 288 yasabaga inkunga.
Nyuma yo kugaragaza imishinga 65 yakozwe n’imiryango itari iya Leta ikorera mu Rwanda yahize iyindi, Dr Kaitesi Usta, Umuyobozi w’agateganyo wa RGB yashimiye imiryango yose yagaragaje ubushake bwo gukora neza imishinga igamije kubaka ubushobozi bw’Abanyarwanda. Abashimira by’umwihariko UNDP idahwema gufatanya na bo kugira ngo gahunda RGB yiyemeje zo gutera inkunga sosiyete sivile zigende neza.
Dr Kaitesi yashimiye kandi abagize itsinda ryasuzumye rikanatoranya imishinga yari ikozwe neza kurusha iyindi, anagira inama abatabashije gutsindira inkunga zitangwa na RGB ku bufatanye na UNDP. Ati “Ndabamenyesha ko muri iki gikorwa cyo guhitamo imishinga izaterwa inkunga muri iyi ngengo y’imari y’uyu mwaka wa 2019-2020, twagerageje kubahiriza amahame yo gutoranya ayatsinze. Ndagira inama abafite imishinga itaratsinze, kumenya ibyo bazakosora inkunga kudacika intege, ahubwo ko bagomba gufata ingamba zo gukosora kugira ngo ubutaha na bo bazazegukane iyi nkunga bagenzi babo bemerewe. Nimutekereze na mwe kugira ngo umushinga ubuzwe amahirwe yo guhabwa inkunga no kutagira konte (compte) yo kwakiriraho amafaranga?”
Yibukije sosiyete siviri zapiganiye guhabwa inkunga binyuze mu nzira yo gukora imishinga myiza ko, igitekerezo rusange ngo ari ukubaka ubushobozi bw’Abanyarwanda n’ubw’imiryango yabo by’umwihariko.
Dr Kaitesi ati “Uyu mwaka tuzaha inkunga iriya mishinga imaze gutombora imyanya ya mbere n’iya kabiri, indi mishinga yatoranyijwe izagenda ihabwa inkunga uko zizagenda ziboneka. Iyo RGB tujya kugira ubushobozi, twari kubahera rimwe mwese. Ndasaba abazaherwaho mu guhabwa inkunga, kuturinda kuzababonaho umugayo. Mu mirimo mwiyemeje gukora iteza imbere Abanyarwanda, nimukurikize ya mahame y’imiyoborere Igihugu cy’u Rwanda kigenderaho.”
Imiyoborere Umuyobozi w’agateganyo wa RGB yavugaga nkuko yabitangarije abanyamakuru, ni imiyoborere y’aho abayobozi bemera kubazwa n’ababafashije ndetse n’abagenerwabikorwa. Dr Kaitesi ati “Urwego rw’Igihugu rw’Imiyoborere rufite mu nshingano kubaka ubushobozi bw’imiryango itari iya Leta. Imyaka 3 ishize iyi mishinga ishyirwa mu bikorwa, ngo babona haragiye haba ubushobozi butandukanye, mu bice bitandukanye ahari imishinga yahawe amafaranga.
Ati “Uretse aya mafaranga iyi miryango itari iya Leta ihabwa y’inkunga, RGB ibaha amahugurwa inshuro 4 mu mwaka umwe. Ni amahirwe rero bahawe yo kubaka ubushobozi. Turasaba ko baba inyangamugayo, bakubaka imiyoborere ishingiye ku kubazwa ibyo biyemeje gukora.”
Imishinga y’ubushakashatsi harimo iyakozwe na Kaminuza 2, iy’u Rwanda (UR) na Institut Catholique de Kagbayi, ngo ni yo yagenewe inkunga ya miriyoni 45 z’amafaranga y’u Rwanda. Naho imishinga nk’iyo guteza imbere ubuhinzi, guteza imbere abafite ubumuga cyangwa urubyiruko, yo yemerewe na RGB na UNDP miriyoni 25.
Dr Kabera Callixte wari ukuriye itsinda ry’abasuzumye imishinga 288 yatoranyijwemo 65 yujuje ibisabwa byose, yatangaje ko ako kazi ngo bagakoze mu gihe k’iminsi ikenda. Ati “Imishinga yose yasuzumwe yari mu nzego 16 zitandukanye z’imiyoborere myiza y’Igihugu. Muri rusange, iriya mishinga yatoranyijwe uko ari 65 yakoranywe ubuhanga buhanitse.
Ibyagendeweho mu guhitamo umushinga mwiza harimo kureba ko umushinga ufite ireme, ko ufite ibyo ushaka gukemura kandi ko usubiza ibibazo byo mu rwego ukoreramo.” Umushinga umwe ngo wasuzumwaga n’abantu 2, ariko buri wese agakora ukwe agatanga amanota hanyuma akaza guhuzwa n’ay’undi wawukozeho.
Uwayoboye itsinda ryakoze isesengura Dr Kabera yatangarije abari bitabiriye umuhango wo kugaragaza imishinga yahize iyindi ko, ngo 53 itabashije kurenga ikiciro cya mbere cyo gusuzuma ko ifite konti, ko wanditse muri RGB n’ibindi nk’ibyo. Naho imishinga 235 ngo ni yo yasesenguwe mu buryo bwimbitse bigera ku rwego rwo guhitamo 65 yahize indi ari yo Urwego rw’Igihugu rw’Imiyoborere ku bufatanye na UNDP,
Ishami ry’Umuryango w’Abibumbye rishinzwe iterambere byemereye inkunga ya miriyoni 25 ku mishinga isanzwe, na miriyoni 45 z’amafaranga y’u Rwanda ku mishinga y’ubushakashatsi.
Kugira ngo hatagira umushinga ugira ingingimira ko utahawe inkunga muri iki kiciro cya mbere ashobora kuzatangwa mu kwezi kwa Nzeri, RGB (Rwanda Governance Board) yakoreshaga tombora ku mishinga yo mu rwego rumwe nk’ubuhinzi ku rugero, abatoye 1 na 2 akaba ari yo izahabwa bwa mbere inkunga abandi bakazahabwa nyuma igihe ayandi azaba yabonetse. RGB irakangurira abafite imiryango itari iya Leta kujya bakora imishinga igamije guteza imbere Abanyarwanda, kugira ngo na bo bagire uburenganzira kuri iyo nkunga.
Iyi gahunda yo gutera inkunga imishinga ihiga indi mu gukorwa neza, RGB ngo yabitangiye mu 2014. Uko imyaka yiyongera, ngo ni na ko imiryango itegamiye kuri Leta yo mu Rwanda ipiganwa ari myinshi, ndetse abayikora bararushaho kuyinoza ugereranyije n’umwaka wa mbere.


text:
RGB: Ihindagarurika ry’abayobozi ryagize ingaruka ku mihigo y’uturere
Yanditswe na MUGISHA BENIGNE
Dr Usengimana Felicien, Umuyobozi mu Rwego rw’Igihugu rw’Imiyoborere (RGB) ushinzwe ubushakashatsi asanga ihindagurika ry’abayobozi b’uturere ryaragize ingaruka ku mihigo yatwo.
Ibi uyu muyobozi muri RGB ushinzwe ubushakashatsi yabigarutseho mu kiganiro kihariye yagiranye n’Imvaho Nshya, agendeye ku kigero uturere tweserejeho imihigo, kuko hagaragaye utwaje imbere n’utwaje inyuma, ariko uturere twahindaguye abayobozi akaba ari na two twaje inyuma mu kwesa imihigo.
Ati “Imikorere n’imikoranire y’inzego yagize ingaruka mu miyoborere y’uturere, aho abayobozi bagiye begura cyangwa beguzwa, uturere twagiye duhindagura ubuyobozi bitewe n’impamvu z’imikorere mibi no kutagera ku nshingano, iyo mikorere itanoze yatumye kugera ku ntego bitabaho.”
Aha Dr. Usengimana yatanze urugero rw’uturere tw’Intara y’Amajyepfo twakunze guhindagura abayobozi biturutse ku bintu binyuranye, byatumye kwesa imihigo muri utu turere bigorana.
Agaruka no ku tundi turere tw’izindi ntara na two twagiye duhindagura abayobozi, haba mu Ntara y’Iburasirazuba n’Uburengerazuba ndetse n’Amajyaruguru natwo twaje inyuma mu kwesa imihigo. Ati “Iryo hindagurika ry’ubuyobozi bw’uturere rigira ingaruka mbi ku ishyirwa mu bikorwa ry’ imihigo. Mu Majyefo hagaragaye uturere twinshi twagiye duhindagura abayobozi, hari no mu zindi ntara mu Burasirazuba, mu Majyaruguru no mu Burengerazuba.”
Dr. Usengimana kandi agaruka ku bipimo bishya byinjijwe mu mihigo byatumye uturere dutakaza amanota, nyuma y’aho izindi nzego zinjijwe mu isuzuma ry’imihigo. Ati “Ubwo gukurikirana ishyirwa mu bikorwa no gusuzuma imihigo hinjiriyemo Ikigo k’igihugu k’ibarurishamibare, na byo byagize ingaruka ku mihigo y’uturere, kuko hinjijwemo ibindi bipimo bitari bisanzwemo.”
Yongeyeho ati “Kuzana amaraso mashya mu isuzuma ry’imihigo, byatumye hinjizwamo ibindi bipimo bijyanye no kureba ingaruka umuhigo uyu n’uyu wagize ku baturage, byatumye hari uturere twahise dutakaza amanota menshi bituma tuza inyuma […] Niba imihigo yaragaragaje ko nta mpinduka ku muturage, nta mpamvu yo gutanga amanota ku muhigo utagaragaje impinduka.”
Dr Usengimana kandi avuga ko mu mihigo hinjijwemo uruhare rw’abaturage mu bibakorerwa no mu kwesa imihigo, avuga ko aha byagaragaye ko hari uturere abaturage batagira uruhare mu bibakorerwa no mu ishyirwa mu bikorwa ry’imihigo, nk’uko ubushakashatsi bwakozwe na RGB bwagiye bubigaragaza.
Avuga ko imikorere n’imikoranire y’inzego, kwegera abaturage, imiyoborere y’abaturage ari bimwe mu byateye tumwe mu turere kuza ku myanya y’inyuma. Agaruka ku kwivugurura k’uturere mu mihigo itaha mu gihe twaba dusubije amaso inyuma tukareba aho twatsikiriye n’aho twatakarije amanota.
Yemeza ko uturere twabaye utwa nyuma dushobora kuza imbere mu mihigo itaha bitewe n’uko bamenye neza ibindi bipimo byinjijwe mu gusuzuma imihigo no kwanga gukomeza kuza ku myanya ya nyuma mu mihigo.
Umuyobozi ushinzwe ubushakashatsi muri RGB agaragaza neza ko imihigo uturere dusinyana na Perezida wa Repubulika isuzumwa ku ijanisha rya 45% by’imihigo yose akarere kazasuzumirwaho. Ati “Ahanini imihigo itanditse ariko igira ingaruka ku muturage ni yo yitabwaho mu isuzuma, kurusha bya bikorwa remezo nk’imihanda myiza, imigi itunganyije n’ibindi.” Ngo mu isuzumwa ry’imihigo umuturage ni we ushingirwaho mu iyeswa ryayo.
Mureshyankwano Marie Rose, Guverineri w’Intara y’Amajyepfo, imwe mu Ntara Dr Usengimana yagarutseho cyane mu gusubira inyuma mu kwesa imihigo, yagize icyo avuga kuri gahunda ifitwe n’uturere tw’iyi ntara hagamijwe kwivugurura no kwesa imihigo y’uyu mwaka watangiye ku kigero gishimishije.
Ati “Niteze impinduka nziza mu kwesa imihigo y’uyu mwaka watangiye, buri karere kifatiye ingamba z’uburyo kagiye gukora ngo kazagaruke ku mwanya mwiza.”
Kimwe na Dr Usengimana, Guverineri Mureshyankwano yagarutse ku bipimo bishya byinjijwe mu isuzuma ry’imihigo y’umwaka ushize, aho ngo bamwe mu bayobozi basanga ari byo byabagushijemo, bagatakaza amanota, ariko we akavuga ko ibyo atabyemera kuko na byo byagombaga kwitabwaho.


text:
BYINSHI KU INZIRA Y’IGOGORA N’IBYATUMA IKORA NEZA
INZIRA Y’IGOGORA Ni kimwe mu bice bitangaje umubiri wacu ukoresha cyane kugirango ibyo twariye bibashe kutugirira umumaro .Imeze nk’uruganda rushinzwe gufata ibintu binini cyane noneho (...)Read more
SOBANUKIRWA BYINSHI KU NDWARA Y’AMIBE NDETSE N’IMITI YAYO
SOBANUKIRWA BYINSHI KU NDWARA Y’AMIBE NDETSE N’IMITI YAYO Ese iyi ndwara imeze ite, Ifata ite ? Indwara y’Amibe ni indwara y’inzoka zo munda ituruka ku mwanda w’amazi anyobwa cg akoreshwa ndetse (...)Read more


text:
Mu Rwanda abana ba rubanda bazashira mu gihe ab’abaherwe bari ku butegetsi bazaba bamena ibiryo mu ngarani !
Ibya ngombwa byose biruzuye kugirango mu kwa 4 kw’uyu mwaka mu Rwanda hazatere inzara. N’ubundi irahari, ariko mu kwa 4 ni bwo izarusaho kuzahaza Abanyarwanda, ndetse benshi muri bo bapfe. Ubusanzwe mu Rwanda ukwezi kwa 3 n’ukwa 4 yitwa igihe cya “gashogoro”, kubera ko abahinzi benshi batungwa n’umushogoro basoromye ku bishyimbo bikiri bito mu gihe bategereje ko byera. Ubu rero henshi bategetswe guhinga ibindi bihingwa bitari ibishyimbo, kandi nta wasoroma umushogoro ku bigori, ku nanasi cyangwa ku bisheke.
Indi mpamvu inzara izarimbura imbaga ni uko ibihingwa abaturage bategetswe guhinga bazajya babigurisha ku giciro kiri hasi, amafaranga avuyemo ntatume babasha kugura ibiribwa bakeneye. Amafaranga umuturage azahabwa nko ku biro 10 by’ibigori ntazaba abasha no kugura inusu y’ikiro cy’ibishyimbo cyangwa cy’umuceri. Abazunguka ni babandi babategetse kubihinga, akaba ari nabo bazabigura ku giciro bishakiye, bakajya kubitunganya mu nganda zabo, kubiha amatungo yabo cyangwa kubigurisha mu mahanga. Kubera ko bazaba bungutse cyane, bazagaruka gukukumba n’utwo umuturage yari asigaranye, bamutegeke kongera kubahingira kugera avuyemo umwuka kubera umudari.
Ni uko byagenze igihe cya Ruzagayura (1943-1944). Ibihugu by’i Burayi byari mu ntambara ya 2 y’isi. Byari bikeneye ibiribwa byinshi byo gutunga abasirikari babyo bari ku rugamba. Babikuraga aho bashoboye hose, batibagiwe no mu bihugu byari bigikolonijwe. Abategetsi b’ibanze bo mu Rwanda bafatanije n’abacuruzi b’ibisambo biraye mu baturage. Bababwiraga ko bagomba gutanga umusanzu w’ingabo (effort de guerre), bakabambura imyaka n’amatungo cyane cyane inka, bakabaha udufaranga duke cyane ; ariko bo babigeza muri Congo, Leta mbiligi ikabaha amafaranga menshi cyane, bakagaruka mu Rwanda gusakuma n’utwari dusigaye.
Igihe umwami Mutara wa 3 Rudahigwa ashyingirwa n’umugore we wa 2, Rosaliya Gicanda le 18/01/1943, igihe we na nyina Kankazi babatizwa le 17/10/1943, abaturage bariho bicwa n’inzara. Abategetsi bo hejuru ntabwo bari babizi. Abo hasi bari barabibahishe, ahubwo bagahora bababwira ngo mu cyaro ni amahoro. Hapfuye abantu barenze ibihumbi 100, abandi benshi bahungira mu bihugu bihana imbibi n’u Rwanda nk’uko n’ubu abaturage bo muri za Kivuye batangiye guhungira muri Uganda.
Abapadiri 3, Bisengimana Misheli, Bushishi Galikani n’umumisiyoneri witwaga Mutsaerts wari i Kansi ni bo bakomye akamo bati “abantu barashize”, bafata ikaramu n’urupapuro bandikira Musenyeri Kalasi (Classe), babimenyesha na guverineri w’umubiligi Yungerisi (Jungers); ariko abayobozi bo hasi bari babahitanye, habura gato! Na ba Gitifu b’ubu rero basanzwe bafite imishahara ihanitse, bakaba baherutse no guhabwa imodoka nziza kandi zikomeye si bo bazajya kwikura amata mu kanwa ngo baravugira abaturage. Ahubwo kubera icyunamo cya buri mwaka gitangira mu kwa 4 kikarangira mu kwa 7, umuturage uzavuga ko inzara yateye bazamurega guhakana jenoside, kuyipfobya no guhungabanya umutekano, bamutegeke guceceka (kuziba).
Indi nzara itazibagirana mu mateka y’u Rwanda ni Rumanura (1917-1918). Impamvu ya mbere yateye iyo nzara nanone ni intambara ya mbere y’isi. Ingabo z’Abadage zari zihanganye n’iz’Ababiligi mu Rwanda bafashijwe n’Abongereza. Izo ngabo zose zari zikeneye ibiribwa, abantu bo kubyikorera, kwikorera intwaro n’ibindi bikoresho by’intambara. Aho kujya mu murima ngo bahinge, abaturage bafite ingufu bose bajyanwa gukora iyo mirimo yo gufasha abari ku rugamba. N’ubu rero mu Rwanda wagirango intambara ntirarangira. Abaturage barindishijwe imbunda boshye inyamaswa z’inkazi. Abasirikari ba FPR batsinze aba Habyarimana bakabamenesha ni bo bategeka igihugu, ariko bafite umururumba ugiye kuzatuma abaturage bicwa n’inzara. Basabwa amahooro, imisoro, imisanzu (ya FPR), ruswa ; ayo mafaranga yose ntakoreshwa mu cyakiza abaturage inzara, ahubwo yigira mu mifuka ya ba Afandi bakuru.
Indi mpamvu yatumye inzara ya Rumanura itera ni amategeko mabi yagengaga ubutaka muri icyo gihe, kandi n’ubu ayo mategeko yaragarutse. Imirima yari igenewe urwuri yarutaga igenewe ubuhinzi. Ibishanga ntibyahingwaga kugirango inka zijye zibona aho zirisha mu cyi. Byongeye kandi aborozi b’inka bamwe ntibazuyazaga kuziragira mu myaka y’abahinzi. Mu by’ukuri abahinzi bari barambuwe ubutaka bwabo. Ibyo rero ntaho bitaniye n’ibyateye ubu ngo umuhinzi ajye asorera agasambu kandi n’ubundi katari kamukijije. Aramutse abuze uwo musoro, bazaherako bakamwaka. Ibi rero bisobanura ko isambu atari iye, ko we ari umugererwa, ko yatisha, ariko mu by’ukuri isambu ikaba ari iy’uriya asorera. Nta kuntu bitateza inzara.
Guverineri Dokeleriki (Declerck) yaciye iteka (n°. 791/A/53 de 1917) ko ayo mategeko mabi agenga ubutaka avuyeho, nyamara ntibyayabujije gukomeza kubaho kugera mu w’1959. None dore aragarutse. Ni ukuvuga ko Abanyarwanda bazahora mu nzara idashira. Kubera ko iyo politiki mbi yagengaga ubutaka itavuyeho, mu Rwanda hongeye gutera andi mapfa : Gakwege (1924-1925) na Rwakayihura (1928-1929). Iyi nzara yo mu w’1928-1929 bayise Rwakayihura kubera surushefu Kayihura watwaraga mu Buliza, akaba yari umugome cyane, yarabujije abaturage amahoro. Inzara itangiriye mu Buliza, baherako bayita Rwakayihura. Ubu se inzara iriho mu Rwanda, ikaba izakaza umurego guhera mu kwa 4 kw’uyu mwaka, yo izahabwa irihe zina?
Umwanzuro
Nk’uko basanzwe babigenza rero, abagiraneza, abayobozi b’amadini, imiryango itabogamiye kuri leta nibatangire bakusanye imfashanyo z’ibiribwa, kandi abe ari bo bazabyitangira batabinyujije ku turere. Imfashanyo zinyuze ku turere zirarigiswa. Urugero rutari kure ni amabati yari agenewe ba bakene basenyewe amazu yabo ya nyakatsi n’ayari agenewe abasenyewe n’umutingito. Yanyuze ku turere, ariko si ko yose yageze kuri ba nyirayo. Amenshi yararigitishijwe hamwe n’ibiribwa byari bibagenewe, aha ngo “umutingito washenye amazu” ngo “ntiwarimbuye imyaka”. Ni yo mpamvu n’ubu amazu akomeje gusenywa kubera ko amabati naza ba Rushenyi aribo bazahungukira. Ariko ibiryo by’abakene byo bizabakoraho.
Jean de Dieu Musemakweli


text:
ARAKOZE DR RUTAGANDA KU BISOBANURO NK’INZOBERE .
NAMUSABA KO AZAKOMEZA KUTWIGISHA N’IZINDI NDWARA BINYUZE MU MVAHO, BITYO TUGAKOMEZA GUFATA INGAMBA ZITURINDA.
Menya ibishobora gutera uburwayi bw’ibisebe mu gifu (Igice cya mbere)
Yanditswe na Tumukunde Georgine
Umuntu uribwa mu nda mu gice cyo hejuru nta bwo bivuga ko aba arwaye igifu, gusa abantu benshi bahita bumva ko ari cyo barwaye. Hari ibimenyetso byinshi bishobora gusa n’iby’uburwayi bw’igifu ariko nyamara ari iby’izindi ndwara.
Mu rwego rwo kumenya ibirebana n’uburwayi bw’igifu n’uburyo bwo kubwirinda, Imvaho Nshya yaganiriye na Dr. Rutaganda Eric umuganga ukorera mu Bitaro bya Kaminuza bya Kigali (CHUK) ukuriye Ishami rishinzwe indwara zo mu nda.
Yavuze ko hari uburwayi bwinshi bw’igifu n’ubufata mu nzira y’ibiryo, ariko muri iyi nkuru muragezwaho ibirebana n’uburwayi bwo kugira ibisebe mu gifu.
Yasobanuye ko ubundi indwara zifata inzira y’ibiryo ziri mu byiciro bibiri by’ingenzi; hari izifata inzira y’ibiryo yo hejuru, ni ukuvuga guhera mu kanwa cyangwa umanutse hepfo gato mu muhogo kugera mu gice cya mbere cy’amara (duodenum), hari n’indwara zifata igice cyo hasi mu mara matoya n’amanini kugera aho umwanda usohokera.
Ati: “Umuntu uribwa mu nda mu gice cyo hejuru nta bwo bivuga ko aba arwaye igifu gusa, ariko usanga abarwayi benshi baza bavuga ngo ndababara mu nda, ndababara mu gifu, ndababara mu kamimi, hari n’abarwayi benshi baza bavuga ko bafite ibimenyetso byo kugugara, kurya bakumva inda ihise yuzura, cyangwa bagira ikirungurira, ni ibimenyetso byose bisa nk’aho bihuye ariko bisobanura indwara nyinshi zitandukanye”.
Dr. Rutaganda yagarutse ku ndwara zikunda kugaragara cyane agira ati: “Hari indwara ituma umuntu yumva ibintu biva mu gifu byagera mu muhogo bigatwika rimwe na rimwe bikagera no mu kanwa. Iyo ni indwara ikomeye cyane, kandi ushobora gusanga abantu nka 20% bayifite”.
Yakomeje avuga ko indi ndwara ari iy’igifu nyirizina akenshi irangwa no kugira aside nyinshi cyangwa nkeya mu gifu bikababaza, ushobora no gusanga umuntu afitemo ibisebe na byo birimo ubwoko bubiri: hari ibifata mu gifu cyangwa mu gice cy’amara.
Hari n’ingaruka zishobora guturuka kuri izi ndwara cyangwa se izindi ndwara zizishamikiyeho nko kuruka amaraso, kwifunga kw’igifu ibiryo ntibyongere kumanuka cyangwa hakazamo kanseri zo mu muhogo no mu gifu.
Kugira ibisebe mu gifu
Dr. Rutaganda avuga ko ahanini iyi ndwara ishobora guterwa n’ibintu bibiri, icya mbere gishobora kuyitera kiri nko ku rugero rwa 90% ni mikorobe cyangwa agakoko kava mu mwanda (Helicobacter pylori), umuntu akaba yakwandura biturutse ku mazi yanyweye, mu biryo yariye, ku kudakaraba intoki, mu misarani…
Minisiteri y’Ubuzima ihora ikangurira abantu gukaraba intoki, kunywa amazi atetse, gukoresha ibikoresho bisukuye mu gutegura amafunguro, gusukura imisarani n’ibindi bigamije isuku kuko umwanda ari isoko y’indwara nyinshi.
Uyu muganga yagize ati: “Hari ubushakashatsi bwagiye bukorwa mu bihugu bitandukanye, ariko no mu Rwanda bwarakozwe bugaragaza ko abagera kuri 90% bataka kubabara mu nda baba bafite iriya mikorobe”.
Avuga ko buri muntu ashobora kuyigira ariko akumva nta cyo imutwaye ariko hari igihe kigera ikagaragaza ibimenyetso nko kuruka amaraso, kuribwa mu nda cyane, gutakaza, ibiro, kurya ukumva ibyo wariye birokera mu nda n’ibindi.
Ati: “Iyi mikorobe ushobora kuyandura ukiri umwana ukambakamba, ukabana na yo ukazarinda usaza nta cyo igutwaye cyangwa wakura ugeze nko mu myaka 50 ikagutera kurwara”.
Indi mpamvu itera ibisebe byo mu gifu ni ibinini byo kwa muganga nk’ibibuza abantu kuribwa, ibizwi cyane ni “Aspirine”, “Action”, “Dicrophenac”, n’indi bikunze gukoreshwa n’abakuze baribwa mu ngingo. Iyi miti usanga ikunze gukoreshwa, hari ubwo abaganga bayandika ariko hari n’ubwo abaturage bayigurira. Ni byiza ko abantu bajya banywa imiti bayandikiwe na muganga.
Muri iyo miti harimo idacishwa mu kanwa ariko ngo uburyo bwose umurwayi yayifatamo (kuyiterwa mu rushinge cyangwa kuyicisha mu kibuno) byose ntibiyibuza kugira ingaruka ku gifu.
Dr. Rutaganda yakomeje avuga ko hari n’indi miti umuntu ashobora kunywa akagira ibisebe mu gifu bitewe n’uko afite kariya gakoko gaturuka ku mwanda kavuzwe haruguru cyangwa akaba afite ibyago byinshi byo kuba yarwara igifu bitewe n’ubuzima abayemo ahangayitse. Hari n’ubwoko bwa kanseri bushobora gutuma igifu kizana ibisebe.
Imikorere y’igifu n’uburyo gishobora kugira ibisebe
Dr. Rutaganda avuga ko abantu bakwiye kwikuramo ko igifu kigira ubwoya kuko kitameze nk’icy’amatungo cyangwa inyamaswa zirisha.
Ati: “Abantu benshi bakunze kuvuga ngo igifu cyange cyarapfutse, twebwe igifu cyacu gisa nk’uko mu kanwa hasa, nta bwo gipfuka ahubwo gishobora kuzaho ibisebe byo hejuru cyangwa ibyinjiramo hasi twakwita nk’umufunzo.”
Yakomeje asobanura ko igifu ubwacyo gikoze ku buryo gikora aside igifasha mu kugogora ibyo ibiryo iyo aside kiyikora ku buryo itagaruka ngo igitwike kuko iba ifite ubukana bwinshi.
Ati: “Abanyabutabire iyo bapima aside ikomeye cyane bagaragaza ko ifite urugero rwa 1, iyo mu gifu na yo ni 1 cyangwa 1,5 ikubye nk’ inshuro zirindwi iya batiri y’imodoka kandi na yo iba ikomeye cyane kuko iyo uyitaye ku mwenda uracika, uramutse ushyize ikiganza mu gifu cyashirira. Iyo aside rero igifu gikora nta bwo yakagombye kugaruka ngo igitwike ni yo mpamvu gikora agahu ko kugitwikira kikirinda”.
Iyo mirimo ibiri igifu gikora yo gukora aside n’agahu kagitwikira ngo iyo idakozwe mu rugero rumwe bituma kigira ibisebe. Umuntu ashobora kurwara igifu kuko cyakoze aside nyinshi ariko ntigikore n’ibikirinda mu rugero ruhagije cyangwa kigakora aside ikwiye ariko ubwirinzi bukaba bwaragabanutse.
Dr. Rutaganda yagaragaje impamvu zishobora gutuma habaho izi mpinduka mu mikorere y’igifu, avuga ko biriya binini byavuzwe haruguru bishobora kugabanya ububabare ariko bigatuma igifu kidakora ubwirinzi. Ni yo mpamvu mbere y’uko umuganga aha umurwayi imiti abanza kumubaza niba arwara igifu cyangwa cyarigeze kumurya, akumva niba ari ngombwa ko yamuha n’indi miti yo kumurinda.
Ikindi kigabanya ubwirinzi ni ka gakoko kavuzwe haruguru gaturuka ku mwanda (Helicobacter pylori) kagenda kakajya kwiturira mu gifu kagakora uruzitiro rukarinda, mu kurukora kagatanga umwanya aside yo mu gifu igasohoka ikagipfumura ikinjiramo igateramo ibisebe.
Ubutaha Imvaho Nshya izabagezaho ibimenyetso by’uburwayi bwo kugira ibisebe mu gifu.
One Comment on “Menya ibishobora gutera uburwayi bw’ibisebe mu gifu (Igice cya mbere)”
-
ARAKOZE DR RUTAGANDA KU BISOBANURO NK’INZOBERE .


text:
Guhura n’abanu bashya bibaho kandi ntiwabirwanya.Guhura n’umuntu ukamwishimira ukishimira ko muri kumwe ni kimwe mu bigaragaza ko watangiye ku mukunda. Mu bwitonzi bwinshi rero uzisanga wamuhaye amahirwe cyangwa se we ayaguhe akubwire ko yumva mwakomezanya. Abenshi aha bagwa mu mutego w’ibyiyumviro bitewe n’igihe gito bamaranye n’uwo munt
Byibaze! Ese wigeze wisanga wakunze umuntu nta gihe kinini gishize muhuye? Ese ujya wibaza niba uyu muntu mwahuye uri uwanyawe kuri wowe, cyangwa niba hari ikintu kimwe, bibiri cyangwa byinshi by’ingenzi bikwereka ko ashobora kuba ariwe wari utegereje? Tuvuge ko mumaranye igihe mubana cyangwa mukundana, Ese hari ikidasanzwe ujya umubonaho? Ujya wibaza niba yarahindutse ? Bibaho ku muntu muzima kuba wakwibaza ibibazo nk’ibyo byose tuvuze haraguru kuko ni byo bituma urukundo rwanyu ruba rwiza rugatoha aho kuba amatovu. Nyuma yo kwibaza ibyo bibazo rero byanga bikunze uzanibaza igitera ibyo bibazo kuba.
REKA TUREBERE HAMWE IMPAMVU NYAMUKURU ZITUMA URWARI URUKUNDO RUTOSHYE RUHINDUKA AMATOVU
1. Kutita ku marangamutima ya mugenzi wawe
Hari imvugo igira iti ”Gusohora ibishaje, ukinjiza ibishya”. Wenda ni bwo wayumva, ariko iyi mvugo ikunda gukoreshwa mu rukundo cyane n’abantu babaye mu buzima bugoye, banzwe mu rukundo, ababihiwe n’urukundo ndetse n’abaruzinutswe.
Hari igihe uzakunda umuntu wanyuze muri kimwe muri ibyo ukagorwa no kumenya ubufasha wamuha mu gihe uri kubona atangiye kukunaniza. Ubusanzwe uwo muntu yifitemo interuro igira iti ”N'ubundi nawe uzagenda haze undi, ntabwo uzigera umfatira igihe kinini rero, reka dukundane by’aka kanya ariko nibinzamo nzakunaniza wijyane, ese ubundi kuki naguhaye amahirwe?”. Uyu muntu burya aragoranye ariko niba nawe uzi ko ushikama ku ntego uzamushobora.
Inkundo nyinshi zirasenyuka izindi zigahora mu miserero kubera aka kantu ka mbere twavuze. Fata umwanya rero ukunde umuntu wawe, umenye amateka ye mabi yanyuzemo mu rukundo, umumenye bizagufasha kumenya uko uramufasha kandi urukundo rwanyu ntirube amatovu ahanda ahubwo rube nk’ururabo rutumishwa n’izuba.
2. Kuba umwe muri mwe ataganira
Urukundo rugizwe n’ibiganiro. Abahanga mu mibanire bavuga ko kuganira ari imwe mu nkingi urukundo rw’ukuri rwubakiyeho. Aha uhite utekereza ku itumanaho (Communication) niba umwe muri mwe akunda kuba ari wenyine iteka ryose, kuba atuje cyane atavuga, bizagorana mu gihe wowe wiyiziho kwisanzura cyane. Ntabwo tuvuze ko mugomba guhura muhuje ijana ku ijana ariko nanone ntabwo bigomba kuba zero ku ijana niba mushaka kubaka urukundo.
3. Ubutizerwa n’ubushukanyi
Mu gitabo Jay Shetty yise ngo ‘Think Like Monk’ harimo amagambo agira ati” Nunshuka rimwe , ikimwaro kiraba kiri kuri wowe, nunshuka bwa kabiri ikimwaro kiraba kiri kuri njye , nunshuka bwa gatatu , ikimwaro kiraza kuri twese”. Ibinyoma byangiza urukundo bikarusenya burundu , icyari umunezero kigahinduka ubusharire. Aya magambo tubonye ashushanya ko ikinyoma gishobora kwihanganirwa ariko ntigikomeze kuba, mu gihe kigizwe umuco mwese kibagiraho ingaruka zikomeye mu mibereho yabo.
4. Kwikunda cyane ku ruhande rumwe
Kwifata nk’aho nta mwanya ufite wo guhumeka kubera gutekereza ko uwo ukunda uri kumwe n’abandi, ni ikigaragaza ko ufite kwikunda cyane muri wowe. Niba koko uzi neza ko mukundana, mwizere. Gabanya kwikunda nawe umuhe umwanya wo kwitekerezaho no kugutekerezaho.
5. Intera ndende hagati yanyu
Kumva ko mufite intera ndende hagati yanyu bishobora gutuma urukundo rwanyu rusharira cyane kuri umwe. Niba mutari kumwe wibifataho umwanya cyane ngo utekereze ko adahari niba koko ushaka ko urukundo rwanyu rukomeza kubaho. Intera ndende hagati y’abakundana iyo yahawe umwanya ibishya urukundo cyane.
6. Kurekeraho kugerageza
Mu ntangiriro abantu baba bakundana cyane, ugasanga bategura gusohokana , bagatembera, bakambara neza kugira ngo bakururane mu ntekerezo. Uko imyaka ishira ni ko ibi bihinduka kuri bamwe ugasanga umwe muri bo ntakigerageza kwiyegereza mugenzi we. Ibi iyo bibaye rero ni bwo usanga urukundo rwahindutse amatovu ruriguhanda.
Fata umwanya utekereze kuri mugenzi wawe. Mukunde nk’aho nta wundi usigaye inyuma. Muhe umwanya, mufashe mutere indabo z’urukundo zizakurire mu murima mwiza wahinzwe na mwe ubwanyu.
Wimwirengangiza cyangwa ngo wumve ko wagezeyo, wibifata nk’aho byarangiye kuko no ku munota wa nyuma umukinnyi atsinda igitego. Ese hari ikibazo ufite mu rukundo rwawe ? Hari icyo iyi nkuru igusigiye se ? Siga igitekerezo cyangwa inyunganizi.
Amatovu: Ni ikimera cyera mu bice by’icyaro kigira amahwa amahanda cyane


text:
Aheza h’Igihugu hakomoka ku mwarimu, azakomeza yubahwe – Dr. Ndayambaje
Yanditswe na Rutayisire Emile
Umuyobozi mukuru w’Ikigo k’igihugu gishinzwe uburezi (REB), Dr. Irenée Ndayambaje, yemeza ko agaciro ka mwarimu ari ntagereranywa kuko aheza h’igihugu hakomoka ku mwarimu.
Uyu muyobozi yemeza ko nta kintu na kimwe kizakuraho agaciro ka mwarimu mu mbaga nyarwanda (Societe), ati “N’iyo mwarimu atagira imodoka agendamo ye bwite, n’iyo mwarimu atagira inzu y’igitangaza, n’iyo mwarimu atahembwa umushahara wa mbere mu gihugu, nta kizatuma adakomeza kubahwa kubera akamaro afitiye igihugu n’abagituye”.
Akomeza avuga ko umwuga w’ubwarimu ari wo mwuga uhatse iy’indi myuga yose kuko icyo umuntu akora cyose usanga agikesha mwarimu kandi ko ubumenyi abarimu batanga ari bwo buganisha igihugu ku kerekezo k’ejo hazaza.
Iyi ni impamvu ikomeye ituma Leta y’u Rwanda iha agaciro umwuga w’ubwarimu bikagaragarira mu buryo iharanira ko atera imbere mu bukungu ndetse no mu bwenge. Umwarimu yahawe sitati imugenga yihariye. Iyi ikaba ari intambwe ikomeye kuko iyo sitati usangamo uburyo abarimu bacungwa, bazamurwa mu ntera, uburyo bafatirwa ibyemezo runaka, ku buryo mu gihe barenganye hari inzira bashobora gucamo bakarenganurwa.
Abarimu bakorerwa igenamigambi mu iterambere ryabo haba mu kubongerera ubumenyi binyuze mu mahugurwa no kumenya imibereho yabo muri rusange cyane cyane kumenya ibijyanye n’imishahara aho baherutse kongezwa umushahara, agahimbazamusyi n’ibindi bituma umwarimu uko yigisha arushaho kugira imibereho myiza.
N’ubwo umushahara wa mwarimu ukiri hasi leta y’u Rwanda izirikana mwarimu ishyiraho gahunda zimufasha kuzamura ubushobozi nk’ikigenga k’imari “Umwalimu SACCO” gahunda ya Girinka n’izindi.
Seburikoko Emmanuel yabaye mwarimu imyaka 40 kuri ubu ari mu kiruhuko k’izabukuru, atuye mu Mujyi wa Kigali. Yatangarije Imvaho Nshya ko yakoze umwuga w’ubwarimu awukunze, akishimira ubuzima abayeho agira ati “Nshimishwa n’uko mbona abantu nigishije bafite uruhare mu kuyobora Igihugu kandi bari mu nzego zose. Iyo duhuye numva mfite ishema kandi nabo bakanyubaha, bakanshimira akazi nakoze.”
Akomeza avuga ko abayeho neza kubera ko yagiye yizigamira kandi ko n’ubwo umwarimu adahembwa amafaranga menshi, iyo ayakoresheje neza akajya mu mashyirahamwe cyangwa Koperative bimuteza imbere.
Umuyobozi Mukuru wa REB Dr. Ndayambaje, avuga ko agaciro ka mwarimu ari ntanyeganyezwa kandi ko kugira ngo uburezi mu Rwanda bugire ireme, bugomba gushingira ku guha agaciro mwarimu yongererwa ubushobozi mu bukungu no mu bwenge.